text:
SUHETO ITI AKKUB | MABALINMO TI SUMINGED ITI DIOS
Ar-aramidem Kadi ti Kayat ti Dios?
“Ibagam laeng no ania ti kayatmo ta maragsakanak a mangaramid iti dayta.” Mabalin a saanmo nga ibaga dayta iti dimo am-ammo wenno iti basta am-ammom laeng. Ngem sidadaanka a mangibaga iti dayta iti ipatpategmo a gayyem. Natural laeng kadagiti nasinged nga aggayyem nga aramidenda ti kiddaw ti tunggal maysa.
Ipakita ti Biblia a kanayon nga aramiden ni Jehova ti ammona a pakaragsakan dagiti agdaydayaw kenkuana. Kas pagarigan, kinuna ni Ari David a nasinged iti Dios: “Adu a banag ti inaramidmo, O Jehova a Diosko, ti mismo a nakaskasdaaw nga ar-aramidmo ken ti pampanunotmo maipaay kadakami; . . . Nagbalinda nga ad-adu ngem iti kabaelak nga ibinsabinsa.” (Salmo 40:5) Saan laeng a dayta, mangar-aramid pay ni Jehova iti pakaragsakan dagidiay saan pay a makaam-ammo kenkuana, nga ipapaayanna ida iti ‘taraon ken pumpunnuenna dagiti pusoda iti ragsak.’—Aramid 14:17.
Maragsakantayo a mangaramid kadagiti bambanag para kadagiti ipatpateg ken raraementayo
Gapu ta maragsakan ni Jehova a mangaramid kadagiti pakaay-aywan ti sabsabali, nainkalintegan laeng a namnamaen a dagidiay mayat nga agbalin a gayyem ti Dios aramidenda met dagiti ‘mangparag-o iti pusona.’ (Proverbio 27:11) Ania ti mabalinmo nga aramiden tapno maparagsakmo ti Dios? Kuna ti Biblia: “Dikay lipatan ti panagaramid iti naimbag ken ti panangiranud iti bambanag iti sabsabali, ta babaen iti kakasta a sakripisio maay-ayo a naan-anay ti Dios.” (Hebreo 13:16) Kayatna kadi a sawen nga umdasen ti panagaramid iti naimbag ken panangiranud iti bambanag iti sabsabali tapno maparagsak ni Jehova?
‘No awan ti pammati, saan a mabalin nga ay-aywen a naan-anay ti Dios,’ kuna ti Biblia. (Hebreo 11:6) Makapainteres ta sa laeng ‘naawagan ni Abraham a gayyem ni Jehova’ kalpasan a “naaddaan iti pammati” kenkuana. (Santiago 2:23) Impaganetget met ni Jesu-Kristo ti kinapateg ti ‘panangwatwat iti pammati iti Dios’ no kayattayo a bendisionannatayo. (Juan 14:1) Kasanoka ngarud a maaddaan iti pammati a birbiroken ti Dios kadagidiay inyasidegna kenkuana? Mabalinmo a rugian iti regular a panagadal iti Sao ti Dios, ti Biblia. Iti kasta, maaddaanka iti “umiso a pannakaammo iti pagayatanna” ken masursurom nga ‘ay-aywen a naan-anay’ ti Dios. Bayat nga umad-adu ti umiso a pannakaammom maipapan ken Jehova ken iyap-aplikarmo dagiti nasursurom a nalinteg a pagalagadanna, bumileg ti pammatim kenkuana ken ad-adda met a suminged kenka.—Colosas 1:9, 10.


c: text/html

text:
Mulien ti Literatura ti tao
Adda dagiti mangayat iti literatura, idinto ta adda met dagiti saan unay a mangayat. Natural laeng daytoy. Adda ti paggugusto ken kaay-ayo nga adayo ken kabaliktad ti panagraman ti sabali. Adda kabukbukodan a panagraman tunggal maysa. Awan ti maaramidan dita. Isu daytoy ti topiko nga intay pagsasaritaan, dagiti bambanag no apay a makaay-ayo ti literatura no ikumpara kadagiti sabali pay a pagduyosan.
Pagwerretenna ti literatura ti utek. Isu a no kayatmo ti agpasiar iti yuyeng a kayatmo, literatura ti basaem ta itayabnaka dayta imahinasionmo. Ipannaka iti kayatmo a papanan. Ket no addaanka iti agong ti mannurat nakarkaro manen nga ad-adu ti pakairanudam a pagimbagan – iti man pantok ni balligi ken iti pinansial a makapnek iti pirpirmi, karamanen dita ti yaadu ti am-ammom ken makaam-ammo kenka, umadu dagiti gagayyem ken agraem kenka gapu iti naidumduma a talugadingmo. Dumteng kenka ti naresga ken nasalun-at nga aglawlaw. No nawerret ti utek, ipaayna ti adu a banag a makapaganetget.
Isuro ti literatura ti tao a mangisagana a mangsango iti aniaman a situasion a dumteng – kellaat man wenno saan – ken agbalin nga eksperto iti komunikasion. Isurona no ania ti komunikasion ken kasano a pakairanudan. Ta ti tao a dina ammo ti pasikutsikot ti komunikasion, dina met ammo ti agsurat ken mangapseptar kadagiti sinurat. Namnamaem a nawerret ti utek ti tao nga eksperto iti komunikasion ket ammona met nga isurat dagitoy iti pakairanudanna ken iti pakairanudan ti amin.
Isurona ti literatura ti tao no kasano ti agdasig ken aganalisar. Ti makiinnabuyog iti aniaman a bambanag, ti panangtimbang ken panangamiris iti agsumbangir tapno makapataud iti kapkapnekan a bunga ket maresolba dagiti timpuar a lapped a mangsinga ti dur-asan; manggutugot nga agsaludsod kadagiti namnamaen a nakudrep a ladawan tapno maited iti nalawlawag a kaipapanan; aganalisar ken agdasig kadagiti detalye tapno maibuksil ti ad-adda pay a pannakaawat; ken dadduma pay a pakairanudan itoy a banag ta daytoy nga abilidad ken talento ket maibilang a kangrunaan a kasapulan iti biag.
Ipaganetget ken isuronatayo a bennaten pay ti pannakaawattayo. Ti addaan iti at-atiddog a kordon ket ad-adayo kenkuana ti indulto a pakaitebbagan ken pakaikursongan; isuronatayo a mangkita ti lubong a kas iti panagkita dagiti sabali ti lubong ken ti lubong ti sabali. Isuronatayo ti literatura no ania ti aramidentayo tapno at-atiddog ti pannakaawattayo. Napateg unay daytoy, ta no nangednged ti pannakaawattayo kadagiti bambanag a nasken unay, ababa ken nailet unay ti espasio a paggargarawan. Isu nga atitiddog ti pannakaawat dagiti mannurat ta ti literatura ti gapuna nga addaanda iti nawaya ken naraniag a lubong.
Isuronatayo ti literatura a maaddaan iti alerto a pannakaammo kadagiti kabarbaro a kapanunotan ken idea ken no kasano nga usaren dagitoy para iti bukod a pakairanudan ken pakairanudan ti kaadduan ken isu amin nga awan ti labasna. Dagiti kabarbaro a kapanunotan ken idea ti ridaw dagiti makapnek a panagbalbaliw ti biag. Dagiti kabarbaro nga idea wenno kapanunotan ti mangpabaro ken mangbalbaliw ti amin.
Kaipapanan. Dagiti bunga ti literatura ket isuronatayo a mangammo iti kaipapanan dagiti amin nga ar-aramidentayo; gutugotennatayo a mangammo no ania ti naun-uneg a kaipapanan ti biag babaen kadagiti ar-aramidentayo; isu a maipaay met ti ad-adu pay a panagamiris nga isu ti mangmuli kadagiti kababalin, ugali, agraman dagiti kapanunotan a pakairanudan; iti kasta, maaddaantayo iti tured, pigsa ken pinget a makibalubal ken mangisikkir ti presensia iti daytoy a lubong. Iti ababa a pannao, maaddaantayo iti biag a napnuan kaipapanan.
Ited ti literatura ti naidumduma a panagbaniaga. Babaen ti panagpasiar kadagiti nadumaduma a lugar – nga addaan iti nagsasabali a kultura, tradision, pammati, aw-awid, aramid, naisalsalumina ken kabukbukodan a kinabaknang ken dadduma pay. Agpasiar babaen ti mystical, pantasia, adbentura, kinapudno wenno realismo, iti nakabutbuteng, iti lubong ti katataw-an ken al-alia, iti mahika ken dadduma pay. Maammuantayo amin dagitoy ken mapanan uray babaen laeng ti intay panagbasa iti bunga ti literatura.
Makaited iti inspirasion ken ganaygay ti literatura. Kalpasan ti pannakabasa iti bunga ti literatura ket maaddaanka met iti motibasion a mangaramid wenno mangsurot iti kas ti nabasam no di man iduronnaka a mangaramid, mangtulad wenno mangparnuay iti nasaysayaat ken napimpintas pay. Ket gapu ta addaankan iti inspirasion, addan kadagiti dakulapmo ti balligi iti amin a gannuat.
Makaited iti nagduduma a riknatTi literatura – sumangbay kenka kabayatan ti inka panagbasa – naragsak, naliday, iti panawen ti gura ken ayat, iti sakit ken salun-at, iti nasipnget ken nalawag, iti napait ken nasam-it a biag ken dadduma pay.
Sumagmamano laeng dagitoy ti pakairanudantayo iti literatura.#
Share:
Monday, April 23, 2012
Mulien ti Literatura ti tao
Mulien ti Literatura ti tao
10 comments:
- Alice said...
-
sac fendi
sac guess
sac dolce gabbana
sac gucci
sac louis vuitton
sac prada
sac versace
sac juicy
sac burberry
sac chanel
sac chloe
sac dior
lunettes de soleil
lunettes de soleil gucci
lunettes de soleil louis vuitton
lunettes de soleil dolce gabbana
lunettes de soleil ed hardy
- 9:23 AM
- yipeng said...
-
For everyday tasks to complex projects and programs, Microsoft Project 2010 combines powerful planning capabilities with advanced collaboration tools to help your agency set realistic expectations - and manage time, personnel, and resources to stay on time and budget.Project 2010 download gives individual users an intuitive, easy way to lay out tasks and timelines
- 11:01 AM
- lin741852 said...
-
burberry bolsas
chanel bolsas
chloe bolsas
sac louis vuitton 2012
louis vuitton soldes
sac louis vuitton soldes
sac louis vuitton
porte cles louis vuitton
boucle chanel
dior bolsas
sac dolce gabbana
sac guess 2012
sac gucci
tee shirts armani hommes
tee shirts burberry femmes
tee shirts chanel femmes
sac guess
dolce gabbana bolsas
burberry tasche
chanel tasche
fendi bolsas
Christian Louboutin Soldes
Christian Louboutin 2012
chaussures Christian Louboutin
gucci bolsas
guess bolsas
dior tasche
sac a main
lunettes de soleil
chaussures louis vuitton
porte cles chanel
bracelet louis vuitton
- 8:50 AM
- i-wisdom said...
-
You can get very easy inspiratonal quotes to enrich your site. Free resources and free content. Just insert a small piece of code within your site an that will be all.
- 6:47 PM
- dont Care Quotes said...
-
nice post :)
- 7:37 PM
- Staff Uniform said...
-
Well all proper written good informative post
- 9:33 PM
- ba san said...
-
Good thing, see my website.www.yessoso.com
- 11:15 AM
- Wallpapers said...
-
nice post...
- 12:00 PM
- Staff Uniform said...
-
Well written blog
- 8:55 PM
- AkuLa Insan Itu -Ieta said...
-
hi.....visit your blog
- 12:36 PM

robotstxt: allowed

filter: keep


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Roma 6:1-23
6 Iti kasta, anianto ti kunaentayo? Agtultuloytayo aya iti basol, tapno umadu ti di kaikarian a kinamanangngaasi?+2 Saan koma a pulos mapasamak dayta! Yantangay nataytayo no maipapan iti basol,+ kasano nga agtultuloytayo nga agbiag pay laeng iti dayta?+3 Wenno dikay aya ammo a datayo amin a nabautisaran ken Kristo Jesus+ nabautisaran iti ipapatayna?+4 Gapuna naitabontayo+ a naikanunong kenkuana babaen ti pannakabautisartayo iti ipapatayna, tapno iti kasta, no kasano a ni Kristo naibangon manipud kadagiti natay babaen ti dayag ti Ama,+ kasta met a magnatayo koma iti kinabaro ti biag.+5 Ta no naikaykaysatayo kenkuana iti kaasping ti ipapatayna,+ sigurado a maikaykaysatayto met kenkuana iti kaasping ti panagungarna;+6 agsipud ta ammotayo a ti daan a personalidadtayo nailansa a naikanunong kenkuana,+ tapno ti managbasol a bagitayo mapagbalin koma a di aktibo,+ tapno saantayon nga agtultuloy nga agpaadipen iti basol.+7 Ta ti natayen naluk-atanen iti basolna.+8 Mainayon pay, no nataytayo a naikanunong ken Kristo, patientayo nga agbiagtayto met a maikanunong kenkuana.+9 Ta ammotayo a ni Kristo, ita ta naibangonen manipud kadagiti natay,+ saanen a matay;+ ti ipapatay saanen nga agturay kenkuana.10 Ta ti ipapatay a nakatayanna, nakatayanna a namimpinsanen no mainaig iti basol;+ ngem ti biag a pagbiaganna, pagbiaganna no mainaig iti Dios.+11 Kasta met dakayo: ibilangyo ti bagbagiyo a pudno a natay+ no mainaig iti basol ngem sibibiag+ no mainaig iti Dios babaen ken Kristo Jesus.12 Gapuna dikay palubosan ti basol nga agtultuloy nga agturay kas ari+ iti mortal a bagbagiyo tapno agtulnogkayo koma kadagiti derrepda.+13 Dikay met itultuloy nga iparang dagiti kamengyo iti basol+ kas ig-igam ti kinakillo,+ no di ket iparangyo ti bagbagiyo iti Dios a kas dagidiay sibibiag+ manipud kadagiti natay, kasta met dagiti kamengyo iti Dios kas ig-igam+ ti kinalinteg.14 Ta ti basol masapul a di agturay kadakayo, yantangay awankayo iti sidong ti linteg+ no di ket iti sidong ti di kaikarian a kinamanangngaasi.+15 Ania ti sumaruno? Agaramidtayo aya iti basol gapu ta awantayo iti sidong ti linteg+ no di ket iti sidong ti di kaikarian a kinamanangngaasi?+ Saan koma a pulos mapasamak dayta!16 Dikay aya ammo a no itultuloyyo nga iparang ti bagbagiyo iti asinoman kas ad-adipen tapno agtulnog kenkuana, ad-adipennakayo agsipud ta agtulnogkayo kenkuana,+ uray iti basol+ maipaay iti ipapatay+ wenno iti kinatulnog+ maipaay iti kinalinteg?+17 Ngem pagyamanan iti Dios ta ad-adipennakayo idi ti basol ngem nagbalinkayo a natulnog manipud iti puso iti dayta a kita ti sursuro a nakayawatanyo.+18 Wen, yantangay nawayawayaankayo+ iti basol, nagbalinkayo nga ad-adipen+ iti kinalinteg.+19 Agsasaoak iti natauan a panagsao gapu iti kinakapuy ti lasagyo:+ ta no kasano nga imparangyo dagiti kamengyo+ kas ad-adipen iti kinarugit+ ken kinakillo a maipaay iti kinakillo, kasta met nga ita iparangyo dagiti kamengyo kas ad-adipen ti kinalinteg a maipaay iti kinasanto.+20 Ta idi ad-adipennakayo ti basol,+ siwayawayakayo no maipapan iti kinalinteg.21 Ania, ngarud, ti bunga+ nga adda idi kadakayo iti dayta a tiempo? Bambanag+ nga ibainyo itan. Ta ti panungpalan dagidiay a bambanag ket ipapatay.+22 Nupay kasta, ita, agsipud ta nawayawayaankayon iti basol ngem nagbalinkayo nga ad-adipen ti Dios,+ aw-awatenyon ti bungayo+ no maipapan iti kinasanto, ket ti panungpalanna agnanayon a biag.+23 Ta dagiti isupapak ti basol isu ti ipapatay,+ ngem ti sagut+ nga ipaay ti Dios isu ti agnanayon a biag+ babaen ken Kristo Jesus nga Apotayo.+


text:
Sigmund Freud
Ni Sigmund Freud (Panangibalikas nga Aleman: [ˈziːkmʊnt ˈfʁɔʏt]), naiyanak a kas ni Sigismund Schlomo Freud (6 Mayo 1856 – 23 Septiembre 1939), ket maysa idi nga Austriano a neurologo a nagbalin nga ammo a kas ti nangibangon iti sikoanalisis.
Dagiti nagannak kaniana ket napanglawda, ngem pinasiguradoda isuna a makaadal. A kas maysa nga estudiante isu ket nagay-ayat iti pilosopia ken linteg, isu ket imbes met a simrrek iti medisina, a nagal-ala kadagiti panagsukisok iti serebral a panagsalungayngay, apasia ken mikroskopiko a neuroanatomia. Isu ket nagparang-ay kadagiti teoria a maipanggep iti napleng nga isip ken ti mekanismo ti panagmedmed, ken nangibangon ti paset ti maisao a sikoterapia babaen ti panagpartuat ti sikoanalisis, ti maysa a kliniko a pamay-an para iti panangagas ti sikopatolohia babaen ti panagsarsarita a nagbaetan ti pasiente (wenno "analisando") ken sikoanalista. Ngem ti sikoanalisis ket naapdayen a kas ti terapeutiko a panagkasanay, daytoy ket timmulong iti panagregget ti panagrang-ay kadagiti adu a porma ti sikoterapia, nga adda dagiti timmaud kadagiti kasisigud a kapanunotan ken arngian ni Freud.[2]
Dagiti linaon
Biograpia[urnosen | urnosen ti taudan]
Nasapa a biag ken edukasion[urnosen | urnosen ti taudan]
Ni Freud ket naiyanak idi iti Hudio a Galiciano a nagannak idiay ili ti Moravia ti Příbor (Aleman: Freiberg in Mähren), ti Imperio ti Austria, nga itan ket paset ti Republika a Tseka, ti immuna kadagiti walo nga annakda.[3] Ti amana, ni Jakob Freud (1815–1896), ti agtagtagilako ti dutdot, ket addaan ti dua nga annak a lallaki, ni Emanuel (1833–1914) ken ni Philipp (1836–1911), manipd iti immuna a pannakiasawana. Dagiti pamilia ni Jakob ket Hasidiko a HUdio, ken urayno ni Jakob ket pimmanawen manipud iti tradision, isu ket naam-ammuan para iti panagadal ti Torah. Isu ken ti ina ni Freud, ni Amalia (nakaiyanakan a nagan iti Nathansohn), 20 a tawtawen nga ub-ubing ngem ti asawana ken ti maikatlo nga asawana, ket inkasar idi babaen ni Rabino Isaac Noah Mannheimer idi 29 Hulio 1855.[4] Isuda ket napanglaw ken nagnanaed iti naipayupa a kuarto, iti balay ti serradura idiay Schlossergasse 117 idi naipasngay ti anakda a lalaki a ni Sigmund.[5] isu ket naipasngay nga addaan iti kaput iti ulo, a nakita met babaen ti inana a kas positibo a senial para iti masakbayan ti ubing a lalaki.[6]
Idi 1859, pinanawan ti pamilia Freud ti Freiberg. ti gudua a kabagis a lalaki ni Freud ket napan idiay Manchester, Inglatera, ken simmina kanianan manipud ti “di maisina” a kaay-ayam iti nasapa a kinaubingna, ti anak a lalaki ni Emanuel, a ni John.[7] Immuna met nga inpan ni Jacob Freud ti asawana ken dua nga annakna (kabsat a babai ni Freud, ni Anna, ket naipasngay idi 1858; ti kabsat a lalaki, ni Julius, ket pimmusay idi maladaga) idiay Leipzig ken kalpasanna idi 1860 idiay Vienna nga idiay ti nakayanakan dagiti kabsatna babbai (Rosa, Marie, Adolfine ken Paula) ken kabsatna a lalaki (Alexander). Idi 1865, ti agtawen ti siam a Freud ket simrek iti Leopoldstädter Kommunal-Realgymnasium, ti prominente a nangato a pagadalan. Isu ket nasirib met nga estudiante ken nagturpos a napammadayawan manipud ti Matura idi 1873. Isu ket nagay-ayat iti literatura ken nalaing idi nga agsao iti Aleman, Pranses, Italiano, Espaniol, Ingles, Hebreo, Latin ken Griego.[8] Ni Freud ket nagbasbasa iti William Shakespeare iti Ingles iti amin a paset ti kabibiagna, ken naisingsingasingen a ti pannakaawatna iti sikolohia iti tao ket naala manipud kadagiti drama ni Shakespeare.[9]
Ni Freud ket simrek iti Unibersidad ti Vienna idi agtawen ti 17. Isu ket nagplano nga agadal iti linteg, ngem timmipon met iti pakultad ti medisina iti unibersidad, nga isay ket nagad-adal iti pilosopia babaen ni Franz Brentano, sikolohia babaen ni Ernst Brücke, ken soolohia babaen ti Darwinista a propesor a ni Carl Claus.[10] Idi 1876 ni Freud ket nagyan iti uppat a lawas iti estasion ti soolohia a pagsukisokan ni Claus idiay Trieste, ken nagrangrangkay kadagiti ginasut nga igat iti maysa a saan nga inkonklusibo a panagsukisok para kadagiti lalaki a reproduktiboda nga organo. Isu ket nagturpos nga addaan iti MD idi 1881.
Nasapa a karer ken pannakiasawa[urnosen | urnosen ti taudan]
Idi 1882, ni Freud ket inrugina ti medikal a karerna idiay Vienna General Hospital. Ti obrana iti panagsukisok iti serebral nga anatomia ket nakaiturongan ti pannakaipablaak iti seminal a papel iti nakaro nga epekto ti kokaina idi 1884 ken ti obrana iti apasia ket mangpormanto ti batayan iti umuna a librona iti Kadagiti Apasias:ti Krtikal a Panagadal, a naipablaak iti 1891. Kadagiti sunurok a tallo a tawen a paset ti panawen ni Freud ket nagtrabaho kadagiti nadumaduma a departamento iti ospital. Isu ket nagyan iti kliniko ti sikiatria ni Theodor Meynert a kas kasukat iti lokal a taklin ket nakaiturongan iti maysa nga immadu a pannakainteresado iti klinikal nga trabaho. Ti kaadu dagiti inpablaakna a panagsukisok ket nakaiturongan iti pannakaitudokna iti Unibersidad a kas leturadao iti neuropatolohia idi 1885.[11]
Idi 1886, ni Freud ket nagikkat iti puestona iti ospital ket simrek iti pribado a panagsanay ken nagespesialisado kadagiti "kirokiro ti nerbios". Ti isu met laeng a tawen inasawana ni Martha Bernays, ti apo a babai ni Isaac Bernays, ti hepe a rabina idiay Hamburg. Ti agassawa ket addaanda kadagiti innem nga annak: ni Mathilde, naiyanak idi 1887; ni Jean-Martin, naiyanak idi 1889; ni Oliver, naiyanak idi 1891; ni Ernst, naiyanak idi 1892; ni Sophie, naiyanak idi 1893; ken ni Anna, naiyanak idi 1895.
Dagiti nagibasaran[urnosen | urnosen ti taudan]
- ^ Tansley, A. G. (1941). "Sigmund Freud. 1856–1939". Obituary Notices of Fellows of the Royal Society. 3 (9): 246–226. JSTOR 768889. doi:10.1098/rsbm.1941.0002.
- ^ Para iti panakaapday ti sikoalalisis, kitaen ti Kovel, Joel. Ti Kompleto a Pagsurotan ti Terapia: Manipud ti Sikoanalisis aginggana ti Panagbalbaliw ti Panagkukua. Penguin Books, 1991 (immuna anaipablaak idi 1976), pp. 96
- ^ Gresser 1994, p. 225.
- ^ Emanuel Rice (1990). Freud and Moses: The Long Journey Home. SUNY Press. p. 55. ISBN 0-7914-0453-6.
- ^ Gay 2006, pp. 4–8; Clark 1980, p. 4
- Para iti panagadal Jakob iti Torah, kitaen ti Meissner 1993, p. 233.
- Para iti petsa ti pannakiasawa, kitaen ti Rice 1990, p. 55.
- ^ Deborah P. Margolis, M.A. "Margolis 1989". Pep-web.org. Naala idi 17 Enero 2014.
- ^ Jones, Ernest (1964) Sigmund Freud: Life and Work. Edited and abridged by Lionel Trilling and Stephen Marcus. Harmondsworth: Penguin Books p. 37
- ^ Hothersall 2004, p. 276.
- ^ Bloom 1994, p. 346
- ^ Hothersall 1995
- ^ Gay 2006, p. 42-47
Dagiti silpo ti ruar[urnosen | urnosen ti taudan]
Midia a mainaig kenni Sigmund Freud iti Wikimedia Commons


text:
Eugene O'Neill
Ni Eugene Gladstone O'Neill (Oktubrer 16, 1888 – Nobiembre 27, 1953) ket maysa nga Amerikano a dramaturgo ken nagunggunaan ti Premio Nobel iti Literatura idi 1936. Dagiti natituloan ti daniw a pabuyana ket maysa kadagiti immuna a nangiyaammo ti Amerikano a drama a pamay-an iti realismo nga immuna a naitaripnong ti Ruso a dramaturgo a ni Anton Chekhov, ti Norwego a dramaturgo a ni Henrik Ibsen, ken Sueko a dramaturgo a ni August Strindberg. Dagiti pabuyana ket maysa kadagiti immuna a nagiraman kadagiti bitla iti bukod a pagsasao ti Amerikano ken nagiraman kadagiti karakter iti barayubay ti kagimongan, a dagitoy ket agsagsagaba a mangtaripato kadagiti namnama ken aspirasion, ngem naapdayda met laeng iti panakapaay ken panagladladingit.Ni O'Neill ket nagsurat ti maysa laeng a nadayag a komedia (Ah, ti Kaatapan!).[1][2] Gangani amin dagiti pabuyana ket adda dagiti nairaman a trahedia ken kinabukodan a pesimismo.
Dagiti nagibasaran[urnosen | urnosen ti taudan]
- ^ The New York Times, Agosto 25, 2003: 'Ti Dramaturgo a Teatro ti sumaruno a tawen ket agipabuya ti komedia ni O'Neill, Saludsodek kenka Tattan, maysa a komedia a naibatay ti Hedda Gabler ni Ibsen."
- ^ The Eugene O'Neill Foundation newsletter: "Saludsodek kenka Tattanu, a mairaman ti Ti Agpelpelikula aTao, ... ket isu laeng ti nabati a komedia kadagiti kinasapa a panwen manipud kenni O’Neill."


text:
LEKSION 6
Kasanokami a Magunggonaan iti Pannakitimpuyogmi Kadagiti Kapammatianmi?
Regular a tabtabunuanmi dagiti gimongmi uray no masapul a pagnaenmi dagiti nasamek a kabakiran wenno sarakusokenmi ti saan a nasayaat a paniempo. Uray no adda dagiti problemami ken mabambannogkami iti agmalem a panagtrabahomi, apay nga ikagkagumaanmi ti makitimpuyog kadagiti kapammatianmi?
Pagsayaatanmi dayta. Insurat ni Pablo kadagiti miembro ti kongregasion: “Agpipinnanunottayo koma.” (Hebreo 10:24) Dagitoy a sasao kaipapananna nga am-ammuentayo a naimbag ti maysa ken maysa. Gapuna, parparegtaennatayo ti apostol a maseknantayo koma kadagiti sabsabali. No am-ammuentayo dagiti dadduma a Kristiano a pamilia, maammuantayo a napagballigian ti sumagmamano kadakuada dagiti problema nga umasping iti problematayo isu a matulongandatayo met a mangrisut kadagita.
Maaddaankami iti natibker a panaggagayyem. Kadagiti gimongmi, agtataripnongkami saan laeng a kas agaammo, no di ket kas nasinged nga aggagayyem. Adda met dagiti gundaway nga agkakaduakami tapno aglinglingay. Ania ti pagsayaatan ti kasta a panagkakadua? Ad-adda a maapresiarmi ti tunggal maysa, ket dayta ti mangpatibker iti singgalut ti ayatmi. Ken gapu ta natibker ti panaggagayyemmi, sidadaankami nga agtitinnulong no adda problema. (Proverbio 17:17) Babaen ti pannakitimpuyogmi kadagiti kakongregasionmi, ipakpakitami nga addaankami “iti isu met laeng a panangisakit iti maysa ken maysa.”—1 Corinto 12:25, 26.
Sapay koma ta ti piliem a gagayyem ket dagidiay mangar-aramid iti pagayatan ti Dios. Masarakam dagiti kasta a gagayyem kadagiti Saksi ni Jehova. Awan koma ti makalapped iti pannakitimpuyogmo kadakami.
Ania ti nasayaat nga epekto ti panagtitimpuyogmi kadagiti gimongmi?
Kaanoka a makigimong tapno maam-ammom dagiti Saksi?


text:
pakaipaskilan dagiti kaudian a partuat, gannuat, pasamak ken damag iti daniw ken musika dagiti ilokano
1.20.2012
One for the Road ti Samtoy
Idi katengngaan ti 2010, napanunotmi ken
dagiti kakaduami iti banda a Samtoy (ni Mighty C. Rasing, ken da Dick Francisco
ken Melvin Ramos) ti agbasa iti daniw a ti background music-na ket rakenrol.
Kasla met laeng iti panagbasa iti daniw iti radio. Laeng ta no iti radio,
ad-adda a ti "Faithful Love" ti background music, orihinal a musika a
rakenrol kadakami ken ti klase ti daniw, daytay umarngi iti rap a medio adda
angasna a patama wenno socio-cultural commentary. Isu a naipasngay ti
"danirak" manipud iti daniw ken rock.
Maisupadi
ketdi daytoy iti Jazz nga inar-aramat ti panawen da Allen Ginsberg, ken
pinalatak iti Filipinas ti Radioactive Sago Project ni Lourd de Veyra.
Kadakami,
blues rock (koma) ti kangrunaan a tunogna. (Nupay addakami pay laeng iti panangdiskobre
no ania ti mayannatup a musika iti Daniw Ilokano.)
Daytoy
man ngarud ti "One for the Road" a maysa kadagiti danirak ti Samtoy:


text:
Timek Ti Barangay
PUNONG BGY. TITO DELOS SANTOS CANDELARIO
BGY. RAPULI, STA. ANA, CAGAYAN
Tubo ni Kapitan Tito Candelario iti Bgy. San Vicente, Gattaran, Cagayan, nagserbi iti nasurok nga 20 anyos kas Barangay Kagawad ti ama na ken agdama nga Kapitan iti nasao nga Barangay ni Christopher Candelario nga kabsat na.
Idi 2002, naikamang iti Barangay Rapuli, Sta. Ana, Cagayan, ni Tito Delos Santos Candelario, balun na iti adal na a kas graduado iti Bachelor of Science and Industrial Education (BSIE), kapadasan na a kas Clerk ti Munisipyo ti Gattaran iti innem (6) a tawen ken clerk ti Provincial Board of Cagayan ti tallo (3) nga tawen. Kabayatan ti panagindeg na iti Bgy. Rapuli, nakita na ti nagadu nga parikut daguiti lumugar, nangruna daguiti mannalon. Umuna, nalubo iti dalan nu panagtutudo, maikadwa, nakupay ti danum nu itempo iti tikag ket kakaasi da nga agaramid ti padul tapno adda mapan nga danum ti pagtatalunan, ken maikatlo awan ti kamarin nga pagu-ummungan da. Nasair ti rikna na ket inyarungaing na daguita nga problema ti Gobernador ti Cagayan. Naaramid na daguita nga sakripisyo nga uray awan pay idi iti takem na ti Barangay ken awan pay idi iti kabukbukudan da nga balay ken baket na. Nagtultuloy ti panangasikaso na kadaguiti nadumaduma nga problema iti Barangay kas iti panagkasapulan ti Barangay Patrol Car ken pannakagabur ti kalakungan nga nakaipasdekan ti baro nga pagadalan ti Rapuli Elementary School. Inyasideg na daguita nga problema ken Gobernador Alvaro “Bong” T. Antonio ket nangted iti One Hundred Thousand Pesos (Php100,000.00) nga panggatang ti Patrol Car, inpabulud na pay daguiti Provincial Equipments. Nagtultuloy iti panagaramid na kadaguiti pagsayaatan ti bumaranggay babaen ti pannakitinnulong daguiti aktibo nga opisyales ti barangay. Kas iti pannakaipasdek ti dua nga kamarin nga pakairamanan ti Palay Shed nga naggapu ti Department of Agriculture, pannakaaramid ti kalsada nga mapan iti Barangay Hall, pannakasemento ti Barangay Roads, pannakasemento ti Farm to Market Road, pannakaaramid ti Botika ti Barangay ken Health Center, pannakaipatakder ti Flat Bed Dryer, pannakaaramid ti tallo (3) nga Multi-Purpose Drying Pavements (MPDP) ken pannakasilaw daguiti kalsada. Daguita ti nagibasaran daguiti lumugar tapno ilayon da isuna idi 2010 ken 2013 Barangay Election.
Nainayon na pay, bayat ti umasideg nga panagleppas iti termino na a kas ama ti barangay, yararungaingna ken Gobernador Antonio iti panakasemento iti dalan nga agturong iti Rapuli Barangay Hall ngamin inaldaw aldaw daytoy nga ususaren daguiti lumugar.
Daguiti programa ken proyekto nga kayat na pay nga aramiden ket ti pannakaited ti libre nga vegetable seedlings, libre nga seedlings ti naduma-duma nga klase ti kayo, ken agtultuloy nga panangited iti libre nga toilet bowls kadaguiti agkasapulan.


text:
Naitampok ditoy ti techno-demo ti Monsanto-Seminis, maysa kadagiti kompania a makaited ti kabaruanan a klase ti nadumaduma a bukel. Ti mais, tarong, sili ken sandia a kangrunaan nga imulmula dagiti mannalon ditoy a deppaar a mangbalanse ti suplay ken pagkasapulan iti merkado iti naipanawen a panagmulada ti kangrunaan a napagsasaritaan.
Indauluan ti DA-LGU Cabugao dagiti mannalon a nangibayog ti programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken Municipal Agriculturist Zenaida S. Andrada babaen ti agtultuloy a panagmula ti cash crops a nayon a maimula ken makatulong pay iti matgedan ni mannalon.
Kalpasan ti panagpasiarda iti nakaraamidan ti demo-farm, naangay ti programa ken panaglektiur dagiti Technician ti Monsanto-Seminis kasta metten a nagtestimonio da Mr. Eddy Sevilleja ken Mr. Solmerin a dadaulo ti panagmulaan iti dua a barangays. Imbinsabinsada ti padasda ken balligida tapno adaptaren met dagiti mannalon a nagatendar.
Kanaig daytoy, trinatar ni MAFC Chairman Rogelio Barlolong ti napateg nga akem ni mannalon a mangitag-ay ti napintas a kasasaad ti pamilia ken komunidad babaen iti panagmulmula. Innayonna a napintas nga addang ti panagpadas ti pangrugian a kabaruanan a bin-i nga ipromot ti Monsanto-Seminis. Dinakamatna pay ti pateg ti maaddaan ti makinaria a makatulong iti panagisaganaan ti pagmulaan ket gundawayan koma dagiti asosasion ti mannalon iti “Farm Mechanization Program” ti DA.
Binagi met ni Farmers Federated President Elmer G. Bromeo ti nangipaganetget ti agtultuloy a tanipkel ti mannalon a mangprobitsar kadagiti programa ti nadumaduma nga Ahensia babaen ti pannarabay ti Gobierno Munisipal nga idauluan ni Mayor Ediboy.
Pannakaasikaso ti organisasion ti mannalon ken panagsaganada iti pannakipasetda iti umadani a Piesta ti ili ti Cabugao ken dagiti aktibidades a maaramid iti kaaldawanda a mannalon, ti inlawlawag ni Mrs. Joenah G. Sevilleja, Municipal Technologist.
Naragsak a nagsisina dagiti mannalon/bisitas kalpasan a sinangoda ti naisagana a pangngaldaw. (Web In-Action)


text:
"Dumngeg kadagiti makaabbukay a kanta ti iloko a naputar ken nagaun iti kalikagum ti puso. Dagitoy ti naitalimeng iti kaunggan tapno maikkan anges ti sonata ti kalman ken maibinggas iti agdama a mamalukay iti irteng ti rikna. No maminsan, pitingenna ti kaunggan ket lukaisanna ti linabag ti kalman nangruna no mainaig ken ni Ayat. Agbalin met a nota ti tunggal anges ket sika a mismo ti mangtempla ti kuerdas ni Ayat iti kayatmo nga ayug tapno rummuar ti napimpintas a himno ken rima ti biag..."
Jun 23, 2017
Agyamanak
agyamanak ti panagsublim iti panagmaymaysak
saan a gapu ti kaadda ti salugsog iti nakem
adda ketdi imbatina a batonlagip a pakalaglagipak-
wen, saanmo a basol ti nagbiddutam
ta di marikna dagiti saan a makaawat,
ngem adda ketdi agur-uray a karit a mangtakuat
dagiti saludsodmo a kayatmo a masungbatan.
agyamanak ti panagsublim iti rupam nakitak
naisangsangayan a pintas saan a mayebkas,
adda rimat dagita matam nasarangsang katawam
iti rinibu a milia a kaadayo nagsublika't arpad.
iti kaaddam kaniak padasek nga isapulan
ti di mabilang a saludsod tapno masungbatan,
saan a gapu ti kaadda ti salugsog iti nakem
pukawen sainnek barukong tapno aggibusen.
agyamanak ti panagsublim iti panagmaymaysak
saan a gapu ti kaadda ti salugsog iti nakem-
maipasngay sabali a biag iti kaaddam kaniak.
-rudy ram. rumbaoa
agyamanak/immuna a naiposte iti iluko.com idi enero 2006
dagiti koleksion a daniw, sarita, kanta ken dadduma pay
www.samiwengkenayatnirudy.blogspot.com


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
1 Cronicas 7:1-40
7 Ita ti annak ni Isacar isu da Tola+ ken Pua,+ Jasub ken Simron,+ uppatda.2 Ket ti annak ni Tola isu da Uzzi ken Refaias ken Jeriel ken Jamai ken Ibsam ken Semuel, dagiti pannakaulo ti balay dagidi ammada. Ken Tola adda idi mamaingel, nabileg a lallaki, sigun kadagiti kaputotanda. Duapulo ket dua a ribu innem a gasut ti bilangda idi kaaldawan ni David.+3 Ket ti annak ni Uzzi isu da Izrahias; ket ti annak ni Izrahias isu da Miguel ken Abdias ken Joel, Issia, , limada, aminda ket pannakaulo.4 Ket kadakuada sigun kadagiti kaputotanda, mayannurot iti balay dagidi ammada, adda dagiti tropa ti buyot maipaay iti gubat, tallopulo ket innem a ribu, ta addaanda idi iti adu nga assawa ken annak.+5 Ket ti kakabsatda kadagiti amin a pamilia ni Isacar mamaingel, nabileg a lallaki,+ walopulo ket pito a ribuda sigun iti pannakaipasalistada amin a mayannurot iti kapuonan.+6 Ti annak ni Benjamin+ isu da Bela+ ken Bequer+ ken Jediael,+ talloda.7 Ket ti annak ni Bela+ isu da Ezbon ken Uzzi ken Uzziel ken Jerimot ken Iri, limada, dagiti pannakaulo ti balay dagidi ammada, mamaingel, nabileg a lallaki; ket ti pannakaipasalistada a mayannurot iti kapuonan+ duapulo ket dua a ribu tallopulo ket uppat.8 Ket ti annak ni Bequer isu da Zemira ken Joas ken Eliezer ken Elioenai ken Omri ken Jeremot ken Abias ken Anatot ken Alemet, dagitoy amin ti annak ni Bequer.9 Ket ti pannakaipasalistada a mayannurot iti kapuonan+ sigun kadagiti kaputotanda no maipapan kadagiti pannakaulo ti balay dagidi ammada, mamaingel, nabileg a lallaki, duapulo a ribu dua gasut.10 Ket ti annak ni Jediael+ isu da Bilhan; ket ti annak ni Bilhan isu da Jeus ken Benjamin ken Ehud ken Kenaana ken Zetan ken Tarsis ken Ahisahar.11 Dagitoy amin ti annak ni Jediael, sigun kadagiti pannakaulo dagidi ammada, mamaingel, nabileg a lallaki,+ sangapulo ket pito a ribu dua gasut a mapan iti buyot maipaay ti gubat.12 Ket ti Suppim+ ken ti Huppim+ isuda ti annak ni Ir;+ ti Husim isuda ti annak ni Aher.13 Ti annak ni Neftali+ isu da Jaziel+ ken Guni+ ken Jezer ken Sallum,+ ti annak ni Bilha.+14 Ti annak ni Manases+ isu da Asriel, nga impasngay ti kamalalana a Sirio. (Impasngayna ni Maquir+ nga ama ni Galaad.15 Ket ni met laeng Maquir nangala iti asawa a maipaay ken Huppim ken maipaay ken Suppim, ket ti nagan ti kabsatna a babai Maaca.) Ket ti nagan ti maikadua Zelofehad,+ ngem ni Zelofehad naaddaan iti annak a babbai.+16 Idi agangay nangipasngay ni Maaca, asawa ni Maquir, iti anak a lalaki ket pinanagananna iti Peres; ket ti nagan ti kabsatna Seres; ket ti annakna isu da Ulam ken Rekem.17 Ket ti annak ni Ulam isu da Bedan. Dagitoy ti annak ni Galaad nga anak ni Maquir nga anak ni Manases.18 Ket ti kabsatna a babai isu ni Hammoleket. Impasngayna da Ishod ken Abi-ezer+ ken Mala.19 Ket ti annak ni Semida isu idi da Ahian ken Siquem ken Likhi ken Aniam.20 Ket ti annak ni Efraim+ isu da Sutela+ ken Bered nga anakna ken Tahat nga anakna ken Eleada nga anakna ken Tahat nga anakna,21 ken Zabad nga anakna ken Sutela nga anakna ken Ezer ken Elead. Ket pinapatay ida dagiti lallaki ti Gat+ a nayanak iti daga agsipud ta simmalogda tapno alaenda dagiti dinguenda.22 Ket ni Efraim nga amada nagtultuloy a nagleddaang iti adu nga aldaw,+ ket nagtultuloy nga immay ti kakabsatna tapno isu liwliwaenda.23 Kalpasanna nakidenna iti asawana, iti kasta nagsikog+ ket nangipasngay iti anak a lalaki. Ngem pinanagananna iti Berias, agsipud ta buyogen ti didigra+ ti kaaddana idi iti balayna.24 Ket ti anakna a babai isu ni Seera, ket binangonna ti Bet-horon,+ ti makimbaba+ ken ti makinngato,+ ken ti Uzzen-seera.25 Ket adda ni Refa nga anakna, ken ni Resef, ken ni Tela nga anakna, ken ni Tahan nga anakna,26 ni Ladan nga anakna, ni Amihud nga anakna, ni Elisama nga anakna,27 ni Nun+ nga anakna, ni Jehosua+ nga anakna.28 Ket ti sanikuada ken dagiti disso a pagnanaedanda isu ti Bethel+ ken dagiti agpampannuray nga ilina ket, iti daya, ti Naaran+ ket, iti laud, ti Gezer+ ken dagiti agpampannuray nga ilina, ken ti Siquem+ ken dagiti agpampannuray nga ilina agingga iti Gaza ken dagiti agpampannuray nga ilina;29 ken iti dasig ti annak ni Manases ti Bet-sean+ ken dagiti agpampannuray nga ilina, ti Taanac+ ken dagiti agpampannuray nga ilina, ti Megiddo+ ken dagiti agpampannuray nga ilina, ti Dor+ ken dagiti agpampannuray nga ilina. Kadagitoy a nagnaed ti annak ni Jose+ nga anak ni Israel.30 Ti annak ni Aser+ isu da Imnah+ ken Isva ken Isvi+ ken Berias;+ ket ni Sera ti kabsatda a babai.31 Ket ti annak ni Berias isu da Heber ken Malkiel, nga ama ni Birzait.32 No maipapan ken Heber, isu ti ama da Jaflet ken Somer ken Hotam, ken ni Sua a kabsatda a babai.33 Ket ti annak ni Jaflet isu da Pasac ken Bimhal ken Asvat. Dagitoy ti annak ni Jaflet.34 Ket ti annak ni Semer isu da Ahi ken Roga, Jehubba ken Aram.35 Ket ti annak ni Helem a kabsatna isu da Zofa ken Imna ken Seles ken Amal.36 Ti annak ni Zofa isu da Suah ken Harnefer ken Sual ken Beri ken Imra,37 Bezer ken Hod ken Samma ken Silsa ken Itran ken Beera.38 Ket ti annak ni Jeter isu da Jefune ken Pispa ken Ara.39 Ket ti annak ni Ulla isu da Arah ken Haniel ken Rizia.40 Dagitoy amin ti annak ni Aser, dagiti pannakaulo+ ti balay dagidi amma, napili, mamaingel,+ nabileg a lallaki, dagiti pannakaulo ti papanguluen; ket ti pannakaipasalistada a mayannurot iti kapuonan+ adda iti buyot iti gubat. Ti bilangda duapulo ket innem a ribu a lallaki.+


text:
No Kasano nga Umad-adani ni Jehova Kadatayo
“Umadanikayo iti Dios, ket isu umadaninto kadakayo.”—SANT. 4:8.
1. Ania ti natural a kasapulan ti tao, ken asino ti rumbeng a kasingedan koma kadatayo?
NATURAL nga agbirok ti tao iti kasinningedna. Naikuna a dagiti tattao ket “nasinged iti maysa ken maysa no magusgustuanda ti maysa ken maysa ken agam-ammoda unay.” Maragsakantayo iti kaadda ti pamilia ken gagayyemtayo a talaga a mangipatpateg, mangap-apresiar, ken makatarus kadatayo. Ngem ti Persona a rumbeng a kasingedan koma kadatayo ket ti Naindaklan a Namarsua.—Ecl. 12:1.
2. Ania ti inkari ni Jehova, ngem apay nga adu ti saan a mamati iti dayta a kari?
2 Iparparegta ni Jehova iti Saona nga ‘umadanitayo’ kenkuana, ket inkarina a no aramidentayo dayta, “isu umadaninto” kadatayo. (Sant. 4:8) Anian a makapabang-ar a maammuan dayta! Ngem narigat a patien ti adu a kayat ti Dios ti makisinninged kadakuada. Ipagarupda a saanda a maikari nga umadani iti Dios wenno imposible ti umasideg kenkuana. Mabalintay kadi ti makisinninged ken Jehova?
3. Ania koma ti laglagipentayo maipapan ken Jehova?
3 Wen, ni Jehova ket “saan nga adayo iti tunggal maysa” a mangsapsapul kenkuana; posible a maam-ammotayo isuna. (Basaen ti Aramid 17:26, 27; Salmo 145:18.) Kayat ti Dios nga agbalin a nasinged kenkuana uray dagiti imperpekto a tattao, ken sidadaan nga awatenna ida kas nasinged a gagayyemna. (Isa. 41:8; 55:6) Kas kapadasanna a mismo, insurat ti salmista maipapan ken Jehova: “O Managdengngeg iti kararag, kenka a mismo umayto dagiti tattao iti isuamin a lasag. Naragsak daydiay piliem ken paasitgem.” (Sal. 65:2, 4) Ipakita ti Biblia no kasano nga immadani ken Jehova ni Ari Asa ti Juda, ken no kasano nga immadani kenkuana ti Dios. *
SUROTEN TI ULIDAN NI ASA
4. Ania nga ulidan ti impakita ni Ari Asa kadagiti umili ti Juda?
4 Naregta ni Ari Asa maipaay iti pudno a panagdayaw. Inikkatna dagiti balangkantis iti templo ken ti idolatria a nasaknap idin iti daga. (1 Ar. 15:9-13) Sitatalek nga indagadagna kadagiti umili a “birokenda ni Jehova a Dios dagidi ammada ken tungpalenda ti linteg ken ti bilin.” Binendisionan ni Jehova ti umuna a sangapulo a tawen ti panagturay ni Asa iti naan-anay a talna. Ket asino ti binigbigna a makinggapuanan iti dayta? Imbagana kadagiti umili: “Agsipud ta biniroktayo ni Jehova a Diostayo . . . ipaayannatayo iti inana iti intero nga aglikmut.” (2 Cron. 14:1-7) Usigem ti sumaruno a napasamak.
5. Ania a situasion ti nangsubok iti panagtalek ni Asa iti Dios, ken ania ti nagbanaganna?
5 Padasem ti agsaad iti situasion ni Asa. Immay ni Zera nga Etiope agraman ti 1 milion a soldado ken 300 a karuahena. (2 Cron. 14:8-10) Ania ngata ti mariknam no makakitaka iti kasta kadakkel a buyot nga agturong iti pagariam? Agdagup laeng iti 580,000 ti buyotmo! Gistay 2 kontra iti 1 ti laban. Panunotem ngata no apay nga ipalubos ti Dios ti kasta nga iraraut? Agtalekka kadi iti bukodmo a sirib, wenno agtalekka iti pannalaknib ni Jehova? Ipakita ti tignay ni Asa a nasinged ti relasionna ken Jehova ken agtaltalek kenkuana. Sipapasnek nga impakaasina: “Tulongannakami, O Jehova a Diosmi, ta agkammatalekkami kenka, ket iti naganmo immaykami a bumusor itoy a bunggoy. O Jehova, sika ti Diosmi. Dika bay-an a ti mortal a tao maaddaan iti bileg maibusor kenka.” Kasano a sinungbatan ti Dios ti naimpusuan a panagpakaasi ni Asa? “Inabak ni Jehova dagiti Etiope.” Awan uray maysa kadakuada ti nakalasat!—2 Cron. 14:11-13.
6. Ania ti nasayaat a tuladentayo ken Asa?
6 Ania ti nakatulong ken Asa a naan-anay nga agtalek iti panangiwanwan ken pannalaknib ti Dios? Kuna ti Biblia nga “inaramid ni Asa no ania ti umiso kadagiti mata ni Jehova” ken ti “puso[na] naan-anay idi ken Jehova.” (1 Ar. 15:11, 14) Masapul met nga agserbitayo iti Dios buyogen ti naan-anay a puso. Nakapatpateg dayta tapno maaddaantayo iti nasinged a relasion kenkuana ita ken iti masanguanan. Anian a yamantayo ta ni Jehova ti immuna a nangaramid iti pamay-an tapno mayadanitayo kenkuana ken maaddaantayo iti nasinged a relasion kenkuana! Usigem ti dua a pamay-an nga inaramid ti Dios tapno mayadanitayo kenkuana.
IMPAAYNA TI SUBBOT
7. (a) Ania ti inaramid ni Jehova tapno mayadanitayo kenkuana? (b) Ania ti kangrunaan nga inaramid ti Dios tapno mayadanitayo kenkuana?
7 Impakita ni Jehova ti ayatna iti tao babaen ti panangparsuana iti daga kas napintas a pagtaengantayo. Itultuloyna nga ipakpakita ti ayatna babaen ti panangipaayna iti amin a kasapulantayo tapno agbiagtayo. (Ara. 17:28; Apoc. 4:11) Napatpateg ngem iti dayta, ipapaay ni Jehova ti naespirituan a kasapulantayo. (Luc. 12:42) Ipasiguradona met kadatayo nga isu a mismo ti dumngeg kadagiti kararagtayo. (1 Juan 5:14) Ngem ti kangrunaan nga inaramidna tapno mayadanitayo kenkuana ken maipakitana ti ayatna ket ti panangipaayna iti subbot. (Basaen ti 1 Juan 4:9, 10, 19.) Imbaon ni Jehova ti “bugbugtong nga Anakna” ditoy daga tapno maispaltayo manipud iti basol ken ipapatay.—Juan 3:16.
8, 9. Ania ti akem ni Jesus iti panggep ni Jehova?
8 Nangaramid ni Jehova iti pamay-an tapno magunggonaan iti subbot uray dagidiay nagbiag sakbay ti panawen ni Kristo. Idi impadto ni Jehova a maaddaanto ti sangatauan iti Manangisalakan, minatmatanna a kasla naibayaden ti subbot, gapu ta ammona a saan a mapaay ti panggepna. (Gen. 3:15) Kalpasan ti ginasut a tawtawen, inyebkas ni apostol Pablo ti panagyamanna iti Dios gapu iti “pannakaluk-at babaen ti subbot nga imbayad ni Kristo Jesus.” Innayon ni Pablo: “Agsipud ta pinakpakawan [ti Dios] dagiti basol a naaramid iti napalabas bayat a . . . watwatwatenna . . . ti kinamanagpalabas.” (Roma 3:21-26) Anian a nagpateg ti akem ni Jesus iti pannakayadanitayo iti Dios!
9 Babaen laeng ken Jesus a maam-ammo dagiti napakumbaba a tattao ni Jehova ken maaddaanda iti nasinged a relasion kenkuana. Kasano nga impaganetget daytoy ti Biblia? Insurat ni Pablo: “Ti Dios irekomendana ti bukodna nga ayat kadatayo ta, bayat a managbasoltayo pay laeng idi, ni Kristo natay a maipaay kadatayo.” (Roma 5:6-8) Naipaay ti daton a subbot, saan a gapu ta maikaritayo, no di ket gapu ta ay-ayatennatayo unay ni Jehova ken ni Jesus. “Awan ti tao a makaumay kaniak malaksid no ti Ama, a nangibaon kaniak, ti mangyasideg kenkuana,” kuna ni Jesus. Kinunana pay iti maysa a gundaway: “Awan ti [maka]umay iti Ama malaksid no baeten kaniak.” (Juan 6:44; 14:6) Iti tulong ti nasantuan nga espiritu, iyad-adani ni Jehova kenkuana dagiti tattao babaen ken Jesus ken tultulonganna ida nga agtalinaed iti ayatna tapno maaddaanda iti biag nga agnanayon. (Basaen ti Judas 20, 21.) Usigentayo ti maysa pay a pamay-an nga inaramid ni Jehova tapno mayadanitayo kenkuana.
IMPAAYNA TI BIBLIA
10. Kasanonatayo a matulongan ti Biblia nga ad-adda a suminged iti Dios?
10 Kadagiti nausigtayo iti daytoy nga artikulo, nagusartayo kadagiti teksto manipud iti 14 a nagduduma a libro ti Biblia. No awan ti Biblia, naammuantay ngata a mabalintayo ti umadani iti Namarsua? Nasursurotayo ngata ti maipapan iti subbot ken iti pannakayadanitayo ken Jehova babaen ken Jesus? Inusar ni Jehova ti nasantuan nga espirituna tapno iwanwanna ti pannakaisurat ti Biblia, a mangipalgak iti makaay-ayo a personalidadna kasta met iti naindaklan a pangpanggepna. Kas pagarigan, iti Exodo 34:6, 7, inladawan ni Jehova ti bagina ken Moises kas “maysa a Dios a naasi ken managparabur, nabannayat nga agunget ken naruay iti naayat a kinamanangngaasi ken kinapudno, mangsalsalimetmet iti naayat a kinamanangngaasi maipaay iti rinibu, mamakpakawan iti biddut ken salungasing ken basol.” Siasino ti saan a magutugot nga umadani iti kasta a persona? Ammo ni Jehova a no ad-adu ti maammuantayo iti Biblia maipapan kenkuana, ad-adda nga agbalin a napaypayso isuna kadatayo ken ad-adda a sumingedtayo kenkuana.
11. Apay a nasken nga ikagumaantay nga adalen dagiti galad ken daldalan ti Dios? (Kitaen ti ladawan iti rugi ti artikulo.)
11 Ilawlawag ti libro nga Umadanika ken Jehova no kasano a maaddaantayo iti nasinged a relasion iti Dios. Kuna ti pakauna a sasao dayta a libro: “Naibatay ti singgalut ti aniaman a panaggayyem iti panangammo iti tao a kayattay a gayyemen, panangraem ken panangipateg kadagiti naisalsalumina a kababalinna. No kasta, nasken nga adalentayo dagiti galad ken daldalan ti Dios, a naipalgak iti Biblia.” Anian a yamantayo ta impaisurat ni Jehova ti Saona iti pamay-an a matarusantayo!
12. Apay nga inaramat ni Jehova dagiti tattao a mangisurat iti Biblia?
12 Mabalin koma nga inusar ni Jehova dagiti anghel a mangisurat iti Biblia gapu ta interesadoda met kadatayo ken iti ar-aramidentayo. (1 Ped. 1:12) Sigurado a naisurat koma dagiti anghel ti mensahe ti Dios para iti sangatauan. Ngem mailadawanda ngata ti bambanag sigun iti panangmatmat ti tao? Natarusanda ngata koma dagiti kasapulan, pagkapkapuyan, ken dagiti tartarigagaytayo? Saan. Ammo ni Jehova nga adda limitasion dagiti anghel iti dayta a banag. Gapu ta inaramat ni Jehova dagiti tattao a mangisurat iti Biblia, pinagbalinna dayta a mas personal. Maawatantayo ngamin ti pampanunot ken rikrikna dagiti nangisurat iti Biblia ken ti dadduma pay nga indibidual a nadakamat iti Kasuratan. Matarusantayo dagiti pannakapaay, panagduadua, buteng, ken kinaimperpektoda kasta met dagiti rag-o ken balligida. Kas ken propeta Elias, amin a nagsurat iti Biblia ket “addaan rikna a kas kadatayo.”—Sant. 5:17.
13. Ania ti mariknam iti kararag ni Jonas?
13 Kas pagarigan, usigentayo no nayallatiw ngata koma ti maysa nga anghel ti rikrikna ni Jonas idi intarayanna ti annongenna nga inted ti Dios. Anian a nagsayaat ta impaisurat ni Jehova ken Jonas ti mismo a kapadasanna, a pakairamanan ti nasged a panagkararagna iti Dios idi adda iti uneg ti taaw! Kinuna ni Jonas: “Idi [mariknak a matayakon] . . . , ni Jehova isu Daydiay nalagipko.”—Jon. 1:3, 10; 2:1-9.
14. Apay a maawatam ti rikna ni Isaias?
14 Usigem met ti impaisurat ni Jehova ken Isaias maipapan iti nariknana. Kalpasan a nakita ti propeta ti dayag ti Dios iti maysa a sirmata, nabigbigna ti kinamanagbasolna ket kinunana: “Asiak pay! Ta arigko ti napagulimek, agsipud ta maysaak a lalaki a narugit dagiti bibigna, ken agnanaedak iti tengnga ti maysa nga ili a narugit dagiti bibigna; ta dagiti matak nakitada ti mismo nga Ari, ni Jehova ti buybuyot!” (Isa. 6:5) Natignay ngata koma ti maysa nga anghel a mangyebkas kadagita a sasao? Saan. Ngem nayebkas dayta ni Isaias, ken maawatantayo ti nariknana gapu ta imperpektotayo met a kas kenkuana.
15, 16. (a) Apay a matarusantayo ti rikna ti padatayo a tao? Mangted kadagiti pagarigan. (b) Ania ti makatulong kadatayo a suminged ken Jehova?
15 Naibaga ngata koma dagiti anghel a ‘saanda a maikari,’ kas iti kinuna idi ni Jacob, wenno naibagada ngata a ‘managbasolda,’ kas iti narikna ni Pedro? (Gen. 32:10; Luc. 5:8) Nakariknada ngata koma iti ‘buteng,’ kas kadagiti adalan ni Jesus, wenno kinasapulanda ngata ti ‘agurnong iti tured’ bayat a mabusbusorda gapu iti panangipakaammoda iti naimbag a damag, kas iti inaramid idi ni Pablo ken ti dadduma pay? (Juan 6:19; 1 Tes. 2:2) Saan. Perpekto dagiti anghel ken adayo a nabilbilegda ngem iti tao. Ngem no dagiti imperpekto a tattao ti mangyebkas iti kasta a rikrikna, matarusantayo a dagus ti riknada gapu ta taotayo met kas kadakuada. No basbasaentayo ti Sao ti Dios, matignaytayo a ‘makipagrag-o kadagiti tattao nga agragrag-o, ken makipagsangit kadagiti tattao nga agsangsangit.’—Roma 12:15.
16 No utobentayo ti kuna ti Biblia maipapan iti pannakilangen ni Jehova kadagiti matalek nga adipenna idi un-unana, nakaad-adu a nagsasayaat a banag ti masursurotayo maipapan iti Diostayo, a siaanus ken siaayat nga immadani kadagidiay nga imperpekto a tattao. Bayat nga umad-adu ti ammotayo maipapan ken Jehova ken umuneg ti panagayattayo kenkuana, ad-adda met a sumingedtayo kenkuana.—Basaen ti Salmo 25:14.
PALAGDAEM TI RELASIONMO ITI DIOS
17. (a) Ania ti nagsayaat a balakad ni Azarias ken ni Asa? (b) Kasano a di inkankano ni Asa ti balakad ni Azarias, ken ania ti nagbanaganna?
17 Kalpasan ti panagballigi ni Ari Asa maibusor iti buyot dagiti Etiope, nangipaay ni propeta Azarias iti nainsiriban a balakad para ken Asa ken kadagiti umili. Kinuna ni Azarias: “Adda kadakayo ni Jehova agingga nga addakayo kenkuana; ket no isu birokenyo, ipalubosnanto nga isu masarakanyo, ngem no baybay-anyo baybay-annakayto.” (2 Cron. 15:1, 2) Idi agangay, saan nga intultuloy nga impangag ni Asa daytoy a nagsayaat a balakad. Idi a ti makin-amianan a pagarian ti Israel mapanna rauten ti pagarian ti Juda, nagpatulong ni Asa kadagiti Sirio. Imbes nga agpatulong manen ken Jehova, nakialiansa ketdi kadagiti pagano. Isu nga imbaga kenkuana ni Jehova: “Nagtignayka a simamaag maipapan itoy, ta manipuden ita addanto gubgubat a maibusor kenka.” Nanipud idin, riniribuk ti gubgubat ti nabatbati a tawtawen ti panagturay ni Asa. (2 Cron. 16:1-9) Ania ti maadaltayo iti daytoy?
18, 19. (a) Ania ti rumbeng nga aramidentayo no mariknatayo a mayad-adayotayon iti Dios? (b) Kasano nga ad-adda a makaadanitayo ken Jehova?
18 Ditay koma umad-adayo ken Jehova. No mariknatayo a mayad-adayotayon kenkuana, ipangagtayo ti kuna ti Oseas 12:6: “Agsublika iti Diosmo, a salimetmetam ti naayat a kinamanangngaasi ken kinahustisia; ket adda koma patinayon a panangnamnama iti Diosmo.” Ad-adda koma ngarud nga umadanitayo ken Jehova babaen ti panangutobtayo iti pateg ti subbot ken ti regular a panangadaltayo iti Saona, ti Biblia.—Basaen ti Deuteronomio 13:4.
19 “Ti iyaadani iti Dios naimbag kaniak,” insurat ti salmista. (Sal. 73:28) Sapay koma ta itultuloytay amin nga ammuen ti baro a bambanag maipapan ken Jehova ken tagipatgentayo ti adu a rason a panggapuantay a mangayat kenkuana. Ken sapay koma ta ad-adda pay nga umadani kadatayo ni Jehova ita ken iti agnanayon!
^ par. 3 Kitaen ti Pagwanawanan nga Agosto 15, 2012 iti artikulo maipapan ken Asa a napauluan iti “Adda Gunggona Maipaay iti Aramidyo.”


text:
Asino a Talaga ni Jesu-Kristo?
Asino a Talaga ni Jesu-Kristo?
“Itan idi simrek idiay Jerusalem, ti intero a siudad nagkakaribuso, a kunkunada: ‘Asino daytoy?’ Imbagbaga dagiti bunggoy: ‘Daytoy ti mammadto a ni Jesus, manipud Nazaret ti Galilea!’” —MATEO 21:10, 11.
APAY nga adda kasta nga ariwawa idi simmangpet ni Jesu-Kristo * idiay Jerusalem iti maysa nga aldaw ti primavera idi 33 K.P.? Nagdinamagen iti siudad ti maipapan ken Jesus ken dagiti nakaskasdaaw nga inaramidna. Pagsasaritaanda ti maipapan kenkuana. (Juan 12:17-19) Nupay kasta, saan nga ammo ti bunggoy nga adda iti tengngada ti lalaki a mangimpluensia iti intero a lubong iti adu a siglo agingga iti kaaldawantayo!
Usigem ti sumagmamano a nabileg nga impluensia ni Jesus iti pakasaritaan ti tao.
▪ Ti kalendario a gagangay nga us-usaren ti kaaduan a tao iti intero a lubong ket naibatay iti tawen a maipagarup a pannakayanak ni Jesus.
▪ Agarup dua a bilion a tattao—mapattapatta a kakatlo ti populasion ti lubong—ti agkunkuna a Kristiano.
▪ Ti Islam, a nasurok a maysa a bilion ti miembrona iti intero a lubong, isursurona a ni Jesus ket “mammadto a dakdakkel ngem da Abraham, Noe, ken Moises.”
▪ Adu a nainsiriban a sasao ni Jesus ti inaldaw nga ar-aramaten dagiti tattao. Adtoy ti sumagmamano:
‘Ayatem ti kabusormo.’—MATEO 5:44.
‘No tungpaenda ti makannawan a pingpingmo, iparangmo ti bangir.’—MATEO 5:39.
‘Aramidem iti padam a tao ti kayatmo nga aramidenda kenka.’—MATEO 7:12.
‘Naimbag a Samaritano.’—LUCAS 10:33.
Talaga a nabileg ti impluensia ni Jesus. Nupay kasta, nadumaduma ti kapanunotan ken patpatien dagiti tattao maipapan kenkuana. Gapuna, mabalin a maisaludsodmo, ‘Asino a talaga ni Jesu-Kristo?’ Ti laeng Biblia ti makaibaga kadatayo no sadino ti naggapuan ni Jesus, no ania ti nakaipamaysaan ti biagna, ken no apay a natay. Ti panangammom kadagitoy a kinapudno ket adda dakkel nga epektona iti agdama a biagmo ken iti masanguanam.
[Footnote]
^ par. 3 Ti “Jesus,” a personal a nagan daytoy a mammadto a taga-Nazaret, kaipapananna “Ni Jehova ti Mangisalakan.” Ti sao a “Kristo” ket titulo a kaipapananna “Daydiay Napulotan,” a mangipamatmat a ni Jesus ket napulotan, wenno dinutokan ti Dios para iti naisangsangayan a saad.


text:
Sungbat Dagiti Saludsod Maipapan iti Biblia
Asino a talaga ti mangiturturay iti lubong?
Adu ti mamati a ti pudno a Dios ti agturay iti lubong. Ngem no pudno dayta, apay ngarud a nakaro ti rigat ditoy daga? (Deuteronomio 32:4, 5) Sigun iti Biblia, ti lubong ket kontrolado daydiay nadangkes.—Basaem ti 1 Juan 5:19.
Kasano a naiturayan ti nadangkes ti sangatauan? Idi rugi ti pakasaritaan ti tao, nagrebelde iti Dios ti maysa nga anghel ken inallukoyna met nga agrebelde ti immuna nga agassawa. (Genesis 3:1-6) Pinati ti agassawa ni Satanas, ti rebelde nga anghel, ket isu ti pinilida a mangituray kadakuada. Ti Dios a Mannakabalin-amin laeng ti addaan kalintegan nga Agturay, ngem kayatna a pilien dagiti tattao ti panangiturayna gapu ta ay-ayatenda. (Deuteronomio 6:6; 30:16, 19) Nakalkaldaang ta kaaduan a tao ket naallilawda a mangpili iti dakes a dalan kas iti umuna nga agassawa.—Basaem ti Apocalipsis 12:9.
Asino ti mangsolbar kadagiti problema ti tao?
Ipalubos ngata ti Dios nga agtultuloy ti dakes a turay ni Satanas? Saan! Ti Dios usarennanto ni Jesus a mangpukaw kadagiti dakes nga inaramid ni Satanas.—Basaem ti 1 Juan 3:8.
Inikkan ti Dios ni Jesus iti pannakabalin a mangdadael ken Satanas. (Roma 16:20) Kalpasanna, iturayanton ti Dios ti sangatauan ken isublina ti orihinal a panggepna para iti tao a naragsak ken natalna a biag.—Basaem ti Apocalipsis 21:3-5.


text:
Nangrugin ti pannakaisayangkat ti dua a bulan a Palarong Pamasko iti Ciudad ti Laoag.
Kas panglukat ti nadakamat nga aktibidad, naangay ti parade itay laeng nasapsapa a gundaway nu sadinnu a nangrugi iti abagatan a paset ti Laoag City Hall, sango iti DBP.
Kuna ni Hipolito Salva, sports coordinator iti Gobierno ti ciudad ti Laoag, a kalpasan na iti parada ket naangay ti Program iti mismo nga Aurora Park Ken maisayangkat ti Initial game iti INNHS Gymnasium.
Dinawat met ni Salva ti pannakikooperar dagiti umili nga umay agbuyan tu iti INNHS, agsipudta naiyakar ti venue dagiti ay-ayam manipud iti Basketball Court iti Laoag City hall.
Naamwan, a basketball ken volleyball ti kangrunaan a paglalabanan dagiti brgy teams ken agencies idin tu nga badminton, table tennis basketball ken volleyball met ti inter-office.
Addaan 62 teams manipud kadagiti participating baranggays, 21 teams manipud iti grupo dagiti tricycle drivers, ken agarup 10 teams manipud kadagiti ahensiya.
Innayun ni Salva, nga addan tu draw lots amin a categories, tapno maamwan dan nu ana a game ken bracket da, ngem imbaga na nga agipost dan tu met ti schedule tallo aldaw sakbay ti scheduled game dagiti nadakamat a teams. (Laoag City Public Information Office)


text:
January 29, 2015
Butanding iti Laoag
BUTANDING ITI LAOAG. Maysa manen a Butanding wenno whale shark (Rhincodon typhus) ti nawayawayaan babaen ti tulong ti sumagmamano a mangngalap ken residente iti Barangay Navotas B iti Siudad ti Laoag kalpasan a naidaknir daytoy iti igid ti baybay. Segun ken ni Arthur Valente, Provincial Fishery Regulatory Officer iti probinsia, nga adda sumagmamano a mangngalap a mayat a mangkarne iti daytoy ngem napagnunumuan met laeng ti kaaduan a maparuk-atan daytoy iti laksid nga adu nga iket ti nadadael gapu iti pannakaisagudna. Maysa a higante nga ikan, naamo ti butanding kadagiti tattao. Kinapudnona, maysa daytoy a daydaywen dagiti turista iti Donsol, Sorsogon. Iti Ilocos Norte, kadawyan a makitkita daytoy a makiay-ayam kadagiti dadduma pay nga ikan iti adalem a paset ti baybay ngem no tiempo ti kaadu ti makalapan a munamon, umasideg dagitoy iti igid ti baybay. (Leilanie G. Adriano)
(Naipablaak iti Bannawag, Pebrero 2, 2015 a bilang.)
Panagligos iti Lasona
PANAGLIGOS ITI LASONA. Naragsak dagitoy nga agkakailian iti Pinili, Ilocos Norte bayat ti pannakiteggedda nga agligos iti lasona. No nagangon dagiti bulong dagiti nagabut a lasona, mabalinen nga urnosen dagitoy tapno mailako. Agdagup iti lima agingga iti sangapulo a bukel nga adda nagango nga ungkayna ti mailigos a kas iti panagsallapid iti buok sa mapagtitipon a kas sangkareppet. Sa kalpasanna, mapardo. Para kadakuada, ti ingel ti lasona, isu ti angot ti kuarta a mateggedanda nga igatangda kadagiti kasapulan iti inaldaw-aldaw. (Aileen R. Rambaud)
(Naipablaak iti Bannawag, Pebrero 2, 2015 a bilang.)
Kuna dagiti eksperto: Panagtalek dagiti imbestor iti Filipinas, naisubli iti ibibisita ni Pope Francis
Bimmanglo ti ekonomia ti pagilian iti ibibisita ni Pope Francis, segun kadagiti eksperto iti ekonomia.
Kas kuna dagiti nasao nga eksperto, saan a gapu iti panagadu ti kuarta no di ket ti pannakaisubli ti panagtalek dagiti imbestor tapno ipennekda ti iserrekda a negosio a kas bunga ti papal visit.
Kuna ti maysa nga stockbroker a nasayaat iti sangalubongan ti naballigi ken natalinaay nga ibibisita ti Santo Papa.
Kuna dagiti eksperto a naipakita ti Filipinas a maysa daytoy a moderno ken natalged a lugar.
(Naipablaak iti Bannawag, Pebrero 2, 2015 a bilang.)
Kas kuna dagiti nasao nga eksperto, saan a gapu iti panagadu ti kuarta no di ket ti pannakaisubli ti panagtalek dagiti imbestor tapno ipennekda ti iserrekda a negosio a kas bunga ti papal visit.
Kuna ti maysa nga stockbroker a nasayaat iti sangalubongan ti naballigi ken natalinaay nga ibibisita ti Santo Papa.
Kuna dagiti eksperto a naipakita ti Filipinas a maysa daytoy a moderno ken natalged a lugar.
(Naipablaak iti Bannawag, Pebrero 2, 2015 a bilang.)
January 27, 2015
47th National Convention ti GF, mapagsasaritaan
Maangay ti board meeting iti Provincial Capitol ti Cagayan iti Tuguegarao City, babaen ti panangsangaili ni GF Director Vilmer V. Viloria, agpapaay pay a kameng ti Sangguniang Panlalawigan ti Cagayan a mangibagi iti maikadua a distrito ti probinsia.
Nayiskediul a maangay ti kombension ti GF inton Abril 17-19, 2015 iti Quezon City iti panangsangaili ti GUMIL Metro Manila.
Idauluan ni GF President Arthur P. Urata, Sr. dagiti agatendar nga opisial ti gunglo, a da Mario Tejada, bise-presidente; Roy V. Aragon, sekretario-heneral; Eden C. Bulong, tesorera; Estela Bisquera-Guerrero, auditor; Benjamin P. Pacris, business manager; Reynaldo E. Andres, press relations officer; ken dagiti direktor: Sherma E. Benosa, Emy Amad Z. Bucaneg, Eliseo B. Contillo Sr., Freddie P. Masuli, Aileen R. Rambaud, Martin T. Rochina, Ariel S. Tabag, ken Vilmer V. Viloria.
Manamnama pay ti kaaddanto dagiti mamagbaga ti gunglo, da Juan S.P. Hidalgo Jr., Jose A. Bragado, Manuel S. Diaz, Baldovino A. Valdez, ken Cles B. Rambaud.
Manamnama met ti itatabuno dagiti presidente dagiti aktibo a sanga ti gunglo.
Para iti dadduma pay nga impormasion, kontaken dagitoy a numero ti selpon: 0927-792-7913 (APU), 0915-984-2149 (VVV), wenno ag-email iti rvaragon@gmail.com, wenno ag-message iti fb.com/rvaragon.
(Naipablaak iti Bannawag, Pebrero 2, 2015 a bilang.)
PEBRERO 2, 2015
SARITA
6 Dagiti Naamitan
Reynaldo A. Duque
NOBELA
26 Dagiti Kulalanti ti Arapaap (19)
Juan S.P. Hidalgo, Jr.
30 Upa ken Kawitan (11)
Estela A. Bisquera-Guerrero
DANIW
27 Ngem Ita a Rabii
Fernando B. Sanchez
48 Dandaniw a Para Ubbing
Roselyn C. Campano/ Jobert M. Pacnis
SALAYSAY
12 “Pope Francis, We Love You!”
Fr. Melchor B. Palomares
16 Ti Siudad a Di Nangiwaksi iti Napalabas
Gregorio T. Amano
40 Nasalsalun-at Dagiti Bunubon No Agaramatka iti Inoculant
Reynaldo E. Andres
KOMIKS
17 Gayang ni Lam-ang (70)
20 Aritosan (120)
22 Miks & Tiks
KOLUM
14 Saludsodem ken ni Apo Hues
15 Dear Doc
32 Okeyka, Apong
34 TIPS
37 Kastoy, Kapid, Ditoy Hawaii
38 Kosina Ilokana
42 Padasem Daytoy, Kailian
46 Haytek!
PAGLINGLINGAYAN
44 Showbiz
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
4 Tao, Lugar, Pasamak
10 Idi Un-unana a Panawen
28 Siled ti Kararag
29 Ket Inawagandak iti “Apo”
31 Txtm8
33 Amangan No Kasapulan ti Ubing ti “Special Education”
35 Ti Manok, Kasla Tao…
36 Ammuem Pay Dagitoy
39 Panagtagibalay Laeng, Dimo Koma Kunkuna
45 Ti Gasatmo Ita a Lawas
January 18, 2015
Nalaklaka a tagilako, namnamaen ti DTI
Mangnamnama ti Department of Trade and Industry a maipalaka dagiti tagilako ken serbisio ita a tawen gapu iti dakkel a limmakaan met ti presio dagiti produkto manipud iti petroleo.
Kinuna ni Trade and Industry Secretary Gregory L. Domingo a mangisingasing iti mabiit ti departamento iti baro a “suggested retail price” dagiti produkto a kas bunga met ti dandani kagudua a limmakaan ti presio ti lana sipud pay idi Agosto itay napan a tawen.\
Kuna ti DTI a mairaman kadagiti industria a naparaburan iti ilalaka ti lana dagiti industria ti semento, arina ken trucking.
Mangnamnama ti DTI a mapan a 3 agingga iti 10 a porsiento ti lakaan ti kaaduanna a tagilako gapu iti pannakaikabassit ti gastos iti koriente ken gastos iti delivery.
(Naipablaak iti Bannawag, Enero 26, 2015 a bilang.)
Kinuna ni Trade and Industry Secretary Gregory L. Domingo a mangisingasing iti mabiit ti departamento iti baro a “suggested retail price” dagiti produkto a kas bunga met ti dandani kagudua a limmakaan ti presio ti lana sipud pay idi Agosto itay napan a tawen.\
Kuna ti DTI a mairaman kadagiti industria a naparaburan iti ilalaka ti lana dagiti industria ti semento, arina ken trucking.
Mangnamnama ti DTI a mapan a 3 agingga iti 10 a porsiento ti lakaan ti kaaduanna a tagilako gapu iti pannakaikabassit ti gastos iti koriente ken gastos iti delivery.
(Naipablaak iti Bannawag, Enero 26, 2015 a bilang.)
Super Suyod
(Naipablaak iti Bannawag, Enero 26, 2015 a bilang.)
Libro iti dandaniw ni Aragon, mayalnag
Impablaak ti Saniata Publications, buklen daytoy ti 47 a dandaniw.
Para kadagiti interesado a maaddaan iti kopia, makiuman ken ni RVA iti 0927 794 2327. (Ariel S. Tabag)
(Naipablaak iti Bannawag, Enero 26, 2015 a bilang.)
ENERO 26, 2015
SARITA
6 Dagiti Medalia ni Nanang
Leah D. Manzano
12 Kamakamem ti Panagpipilipig
Dionisio S. Bulong
NOBELA
26 Dagiti Kulalanti ti Arapaap (18)
Juan S.P. Hidalgo, Jr.
30 Upa ken Kawitan (10)
Estela A. Bisquera-Guerrero
DANIW
27 Alumamek
Salome Fermin
48 Dandaniw a Para Ubbing
Roselyn C. Campano/Jobert M. Pacnis
SALAYSAY
24 Kailiwko Met ti Zambales
Virginia A. Duldulao, Ph.D.
40 Tapno Adda Latta Imulam nga F1 Haybrid a Kamatis
Reynaldo E. Andres
KOMIKS
17 Gayang ni Lam-ang (69)
20 Aritosan (119)
22 Miks & Tiks
KOLUM
15 Saludsodem ken ni Apo Hues
16 Dear Doc
32 Okeyka, Apong
34 TIPS
37 Kastoy, Kapid, Ditoy Hawaii
38 Kosina Ilokana
42 Padasem Daytoy, Kailian
46 Haytek!
PAGLINGLINGAYAN
44 Showbiz
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
4 Tao, Lugar, Pasamak
10 Agmanoak Man, Lelong…
14 Idi Un-unana a Panawen
28 Siled ti Kararag
29 Padasem ti Agtaraken iti Baboy
31 Txtm8
33 Kasano nga Awisem ti Atension ti Ubing?
35 Nasamay a Panangidaulo
36 Ammuem Pay Dagitoy
39 Kasano ti Agaramid iti Listaan?
45 Horoscope
January 16, 2015
Kalpasan ti 25 a Tawen iti Musika Ilokana: Narimat Latta ti Bituen ni Vhen
Isuna ti am-ammo iti Kailokuan a Prince of Ilokano Songs.
Rambakannan ti maikaduapulo ket lima a tawenna iti musika. Ket babaen dayta kadagiti serye ti pabuya ken sumagmamano nga album.
Wen, saan laeng a maymaysa nga album.
Ta agasem met ngamin ti 25 a tawen iti industria ti musika?
Kasla kaano laeng a nadiskobre isuna daydi Alfonso “Ahi” Lao a nakatakuat met laeng kada Bobby Gutierrez, Dolly Manuel, Linda Lazo, Jerameel Perucho, Sheryll Ignacio, Danny Palabay ken dadduma pay.
Tubo iti Santiago, Claveria, Cagayan ni Vhen. Nagturpos iti Dental Tech iti Centro Escolar University iti Mendiola, Manila.
Ngem iti panagbakasionna iti balay ti kabsatna iti Laoag City, natignay a nakisalip iti kinnantaan kadagiti nadumaduma nga estasion ti radio, pakairamanan ti DWLW Budyong— iti “Bukros a Bukangkang” a programa ni Harry Corpuz, maysa a composer/singer/album producer/radio announcer. Nairamraman ni Vhen iti grupo dagiti Bukros singers a naaw-aris a nagpabuya kadagiti nadumaduma nga ili iti Kailokuan ken iti Tanap ti Cagayan.
Nagangayanna, immakar ni Vhen iti Bombo Radyo Laoag DZVR, iti “Bombo Variety Show” a programa ni Alex Dumlao.
Adu met laeng ti nagaw-awis ken ni Vhen tapno agpabuya. Agingga a nagsarakda ken Ahi Lao ket indiayaan daytoy iti kontrata tapno agirekord kadagiti kanta nga Ilokano.
Ragup wenno various artists dagiti immuna nga album a nakairamanan ni Vhen. Idi naruay ti request kadagiti kantana a “Sika Laeng” (a nag-duet-anda ken Linda Laza) ken “Diakton Agbiag,” naikkan iti gundaway ni Vhen para iti solo nga album. Nagsasaruno a nairuar dagiti albumna a Kastoy Gayam Ni Ayat, Lamina Ni Bobby Gutierrez, Musika ni Vhen Bautista Agpaay Kenka, ken ti immuna amin a 40 Non-Stop Ilocano Disco Medley with the LA Star Singers.
Saanen a naigawid ti itatayok ti nagan ni Vhen Bautista ket nakagteng payen iti ballasiw-taaw ti kinalatakna, nangruna iti estado ti Hawaii. Napasarunuan pay dagiti solo album-na.
Pinadas met ni Vhen ti gasatna iti Kamanilaan. Nagkankanta kadagiti nadumaduma a bar bayat nga intultuloyna met ti panagirekordna kadagiti Ilokano a kanta. Nagsarakda ken Boy Christopher a maysa a composer ket naipasngay dagiti dua a nagsaruno nga album ni Vhen a naglaon kadagiti kanta a Tagalog iti babaen ti Alpha Records. Babaen ti naganna a Chino Romero, napaglatak ni Vhen dagiti kanta a “Walang Ibang Mahal” ken “Maling Akala” a nagbalin a paborito dagiti kumakanta iti videoke.
Apagapaman a naisardeng ti panaglatak ni Vhen iti tay-ak ti musika a Tagalog idi napan iti America iti sidong ti asawana a ni Rosario (Ross) a maysa a nars. Nagsaruno a naipasngay dagiti annakda a da Mikaela ken Keanu Ven. Inkeddeng dagitoy a pagbinnuliganda ti panangpadakkelda kadagiti annakda iti America.
Nupay kasta, iraprapin met latta ni Vhen ti panagkankantana. Nairamraman met latta kadagiti album a various artists ken nagtultuloy met latta ti pannakaawisna nga agpabuya— a kakaduana payen dagiti annakda ken Ross. Nagtultuloy latta ngarud a nangnangngeg ti nalamuyot a timekna kadagiti pagtaengan iti Kailokuan ken kadagiti komunidad dagiti Ilokano iti America.
Ket iti daytoy maika-25 a tawenna iti industria, rambakanna daytoy babaen dagiti baro nga album a Duapulo ket Lima a Tawen, Vol 1. Dakayo ken ti Aweng Pudno a Kaduak ken Vol 2, Bituen ti Amin a Panawen. Puro orihinal a kanta ti linaon dagitoy nga album.
Nakaay-ayat ta nabukel dagitoy nga album babaen ti panagtitinnulong dagiti gagayyem ni Vhen iti nadumaduma a paset ti lubong— pagyamanan ti tulong ti baro a teknolohia.
Mangngegan met ni Vhen kadagiti mini-concert-na kadagiti sumaganad: 97.9 Radyo Kalugaran Claveria, “Kantaanka Kalugaran,” tunggal Sabado iti 8-9 iti rabii; 93.7 FM Radyo Kailian Sta Maria, “Vhen Bautista & Kids Pinakbet Mini Concert,” tunggal Domingo, 7-8 iti bigat; DWRS Comando Radyo Vigan, “Rimat Dagiti Bituen” ni Freddie Boy Tan iti 9:30-10 iti bigat; KRM 97.9 FM, Internet The Pinoy Sounds a kukua ni Rey “Boboy P” Patao tunggal Mierkoles iti 6-7 iti rabii, oras ti Hawaii.
Rambakan pay ni Vhen ti maika-25 a tawenna iti industria babaen ti konsierto a napauluan iti “Ilocano Greatest Hits, Vhen Bautista & Friends” inton Enero 30 iti Filcom Center iti Waipahu. Makaduana iti daytoy a konsierto da Marie Prieto, Rosana Sarmiento, Jesabel Alonzo, Randy Valencia ken dagiti kumakanta iti Hawaii, ken dagiti dua nga annakda ken Ross, da Mikaela ken Keanu.
Iprodius ti JT Sounds a kukua ni Joel Toletino, tubo iti Badoc, Ilocos Norte ngem agnaeden iti Hawaii ti nasao a konsierto.
Ag-guest met da Vhen, Mikaela ken Keanu iti konsierto ni Reynaldo Ramos a napauluan iti “Affair of the Heart” iti Baldwin Auditorium iti Maui, Hawaii, inton Feb 6, 2015.
Kablaawandaka, Vhen! (Angelo “Eloy” Padua)
(Naipablaak iti Bannawag, Enero 19, 2015 a bilang.)
January 15, 2015
Lektiur iti Sirok ti Palapala
LEKTIUR ITI SIROK TI PALAPALA. Ibimbinsabinsa ni Mr. Larry Tabalno (tengnga), ti farming coordinator ti Bukig National Agricultural and Technical School, Aparri, Cagayan, kadagiti bimmisita a Grade 9 nga estudiante ti Aparri West National High School, no apay a nabitinan ti palapala dagiti tabungaw kadagiti tambubong a naaramid iti pagiwarnak. Maysa daytoy a wagas a pangkontrol iti panagdadael dagiti insekto kadagiti busel ta agserbi a kas “attractant” dagitoy a tambubong imbes a dagiti busel wenno bunga ti pagdissuan dagiti agdadael nga insekto. Imbisikna pay a daytoy a wagas ti sientipiko a palawag no apay a mabitbitinan kadagiti nagawangan a lata ken botelia ti palapala dagiti agkalatkat a mula a saan ketdi a tapno nabunga dagitoy. (Johmar R. Alvarez)
(Naipablaak iti Bannawag, Enero 19, 2015 a bilang.)
January 14, 2015
Ad-adu a suplay ti lana iti 2015, manamnama
Nagsuek ti presio ti lana iti US ket nagbalin laengen a nasursurok a 50 a doliar ti tunggal bariles itay lawasna— umuna iti uneg ti nasurok a lima a tawen— idinto nga ipakita dagiti pammaneknek ti kaadda ti ad-adu a suplay ti lana a mapataud ngem ti kasapulan dagiti industria iti entero a lubong.
Iti report ti Associated Press, agsusuek ti presio ti lana kadagiti napalabasen a sumagmamano a bulan gapu iti umad-adu a suplay ti lana nangruna iti US.
Idi Hunio 20, 2014, mapan a US$114.55 ti sangabariles a crude oil (Brent crude oil). Idi Dis. 15, 2014, nagbalinen a US$62.53, sa idi Enero 5 itoy a tawen, nagbalinen a US$50.40.
Innayon ti AP nga iti laksid a mabalin nga ikabassit dagiti kameng ti OPEC (Oil Producing and Exporting Countries) ti ilakoda a lana, saanda pay met nga inkeddeng a baliwan ti napagtutulagandan a kaadu ti produksionda.
Kaudian a panagsuek ti presio ti lana iti US idi Abril 29, 2009—a pannakailako ti sangabariles a lana iti US$50.
(Naipablaak iti Bannawag, Enero 19, 2015 a bilang.)
Iti report ti Associated Press, agsusuek ti presio ti lana kadagiti napalabasen a sumagmamano a bulan gapu iti umad-adu a suplay ti lana nangruna iti US.
Idi Hunio 20, 2014, mapan a US$114.55 ti sangabariles a crude oil (Brent crude oil). Idi Dis. 15, 2014, nagbalinen a US$62.53, sa idi Enero 5 itoy a tawen, nagbalinen a US$50.40.
Innayon ti AP nga iti laksid a mabalin nga ikabassit dagiti kameng ti OPEC (Oil Producing and Exporting Countries) ti ilakoda a lana, saanda pay met nga inkeddeng a baliwan ti napagtutulagandan a kaadu ti produksionda.
Kaudian a panagsuek ti presio ti lana iti US idi Abril 29, 2009—a pannakailako ti sangabariles a lana iti US$50.
(Naipablaak iti Bannawag, Enero 19, 2015 a bilang.)
January 9, 2015
ENERO 19, 2015
SARITA
6 Ti Balay nga Arapaap ni Letty
Leah D. Manzano
12 Sangkatedted a Ling-et
Gregorio T. Amano
NOBELA
26 Dagiti Kulalanti ti Arapaap (17)
Juan S.P. Hidalgo, Jr.
30 Upa ken Kawitan (9)
Estela A. Bisquera-Guerrero
DANIW
27 Sao ti Makina
Jake F. Ilac
48 Dandaniw a Para Ubbing
Roselyn C. Campano/ Delfin P. Dumayas
SALAYSAY
10 Pope Francis: “Timek Dagiti Nakurapay”
Fr. Melchor B. Palomares
24 Naipaay ken ni Roland ti Hall of Honor Award
Ric Agnes
40 Kasano a Paksiatem Dagiti Sakit ti Paria?
Reynaldo E. Andres
KOMIKS
17 Gayang ni Lam-ang (68)
20 Aritosan (118)
22 Miks & Tiks
KOLUM
15 Saludsodem ken ni Apo Hues
16 Dear Doc
32 Okeyka, Apong
34 TIPS
37 Kastoy, Kapid, Ditoy Hawaii
38 Kosina Ilokana
42 Padasem Daytoy, Kailian
46 Haytek!
PAGLINGLINGAYAN
44 Showbiz
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
4 Tao, Lugar, Pasamak
14 Idi Un-unana a Panawen
28 Siled ti Kararag
29 Apay nga Agkarkaramut ti Pusa?
31 Txtm8
33 Ket Nagpaipadlesak Met
35 Ti Gasatmo Ita a Lawas
36 Ammuem Pay Dagitoy
39 Kasano ti Nasamay a Panangikkat iti Mureng iti Kuelio?
January 4, 2015
Lengguahe nga Ilokano, mairaman iti pannakisango dagiti pamilia iti Santo Papa
Tapno maipanamnama ti awan sawsawirna a partisipasion dagiti napili a pamilia a makisangonto ken ni Pope Francis bayat ti “Meeting With Families” iti Mall of Asia Arena inton Enero 16, kuna dagiti nangbuangay iti aktibidad nga agbalin a multi-lingual ti aktibidad.
Kinuna ni Dennis Soriano, pangulo ti komite iti liturhia, maibasanto dagiti kararag iti pito a lengguahe, kas sumaganad: Tagalog, Cebuano, Ilokano, Kapampangan, Hiligaynon, Waray ken Bikolano.
Iti sabali a bangir, maysanto met laeng a multi-lingual mass ti maudi a misa nga annongen ti Santo Papa iti Quirino Grandstand iti Luneta, Manila inton Enero 18, kas kinuna ni Fr. Manoling Francisco, nangputar kadagiti amin nga orihinal a himno a maaramat iti misa.
Inlawlawagna a saan a Misa ti mapasamak iti MoA no di ket maysa a Celebration of the Word. Iti daytoy nga okasion a makasango ti Santo Papa dagiti pamilia manipud iti nadumaduma a paset ti pagilian— dagiti pamilia nga agsasabali ti kasasaadda iti biag ken agsasabali ti pakaseknanda.
Kinuna ni Dennis Soriano, pangulo ti komite iti liturhia, maibasanto dagiti kararag iti pito a lengguahe, kas sumaganad: Tagalog, Cebuano, Ilokano, Kapampangan, Hiligaynon, Waray ken Bikolano.
Iti sabali a bangir, maysanto met laeng a multi-lingual mass ti maudi a misa nga annongen ti Santo Papa iti Quirino Grandstand iti Luneta, Manila inton Enero 18, kas kinuna ni Fr. Manoling Francisco, nangputar kadagiti amin nga orihinal a himno a maaramat iti misa.
Inlawlawagna a saan a Misa ti mapasamak iti MoA no di ket maysa a Celebration of the Word. Iti daytoy nga okasion a makasango ti Santo Papa dagiti pamilia manipud iti nadumaduma a paset ti pagilian— dagiti pamilia nga agsasabali ti kasasaadda iti biag ken agsasabali ti pakaseknanda.
(Naipablaak iti Bannawag, Enero 12, 2015 a bilang.)
“Streaming,” patayenna ti telebision, kuna ti panagadal
Iti 2015, posible nga ad-addan a mapadaras ti pannakatay ti telebision gapu iti umad-adu nga agduyos iti “streaming” wenno panagbuya iti TV/video babaen ti Internet.
Iti panagadal nga insayangkat ti Ericsson Consumer Lab, naammuan a mapanen a 22 a porsiento kadagiti agus-usar iti Internet iti Filipinas ti agkuna a kaykayatdan ti agbuya iti TV/video on-demand wenno babaen ti online idinto a 21 a porsiento met ti agkuna nga agbuybuyada pay laeng iti TV/video babaen ti TV channels.
(Naipablaak iti Bannawag, Enero 12, 2015 a bilang.)
Iti panagadal nga insayangkat ti Ericsson Consumer Lab, naammuan a mapanen a 22 a porsiento kadagiti agus-usar iti Internet iti Filipinas ti agkuna a kaykayatdan ti agbuya iti TV/video on-demand wenno babaen ti online idinto a 21 a porsiento met ti agkuna nga agbuybuyada pay laeng iti TV/video babaen ti TV channels.
(Naipablaak iti Bannawag, Enero 12, 2015 a bilang.)
January 1, 2015
Super Dudol
SUPER DUDOL. Naruay nga umili ken bisita ti nangarak iti kaatiddogan a panagluto iti dudol iti Vintar, Ilocos idi Disiembre 29 kas paset ti panagpiesta ti ili. Panggep ti nasao a panagluto iti dudol a yam-ammo kadagiti agtutubo ti panagluto iti naimas, nasustansia ken nakaisigudan a merienda ni Ilokano nga in-inuten a mapukpukaw gapu iti panagbalbaliw ti tiempo. Manipud iti sango ti munisipio, naintar dagiti nagduduma a 55 a grupo a nakisalip iti kaimasan ti luto, kapintasan iti presentasion ken kaalistuan a maibus gapu ta amin a tumabuno ket libre a makaraman. Idi un-unana a tiempo, kadawyan nga isagsagana dagiti Ilokano ti dudol kadagiti parambak a kas iti piesta, kasar wenno buniag. Iladawan daytoy a panagluto ti dudol ti kinaanus ni Ilokano a mangisagana kadagiti kangrunaan a kasapulan iti panagluto a kas iti sinublan, pagtungo, diket, bennal, ladek manipud iti getta ti niog ken ti agarup lima oras a panagkiwar sakbay a maluto ti dudol. (Leilanie G. Adriano)
(Naipablaak iti Bannawag, Enero 12, 2015 a bilang.)
ENERO 12, 2015
SARITA
6 Ni Anti Nelia
Jobert M. Pacnis
12 No Magugoran ti Maysa a Bannuar
Jose A. Bragado
NOBELA
26 Dagiti Kulalanti ti Arapaap (16)
Juan S.P. Hidalgo, Jr.
30 Upa ken Kawitan (8)
Estela A. Bisquera-Guerrero
DANIW
27 Agluposak Koma Met
Ronnie E. Aguinaldo
48 Dandaniw a Para Ubbing
Ryan A. Dulig/Jennielou G. Pigao
SALAYSAY
10 Ti Kapatgan iti Amin iti Baro a Tawen
Fernando B. Sanchez
14 Ipategtayo Koma Dagiti Historikal a Lugar
Jim P. Domingo
40 Nasamay ti Laya a Bitamina ti Manok
Reynaldo E. Andres
KOMIKS
17 Gayang ni Lam-ang (67)
20 Aritosan (117)
22 Miks & Tiks
KOLUM
15 Saludsodem ken ni Apo Hues
16 Dear Doc
32 Okeyka, Apong
34 TIPS
37 Kastoy, Kapid, Ditoy Hawaii
38 Kosina Ilokana
42 Padasem Daytoy, Kailian
46 Haytek!
PAGLINGLINGAYAN
44 Showbiz
47 Sinniriban
47 Sapukas
47 Sudoku
47 Agkatawa ti Mayat
DADDUMA PAY
2 Ti Makunami
4 Tao, Lugar, Pasamak
9 Idi Un-unana a Panawen
24 Nagmulada Idiay Magat High Dam: Kas Pannakipagrambakda iti Maika-80 nga Anibersario ti Bannawag
28 Siled ti Kararag
29 Nakaro ti Panagtaultaul ti Asom?
31 Txtm8
33 Aniat’ Serbi ti Ad-adalenda?
35 Ti Gasatmo Ita a Lawas
36 Ammuem Pay Dagitoy
39 Adu ti Pakaaramatan ti Sabon a Paginnaw!
Subscribe to: Posts (Atom)


text:
Ayup
Ti ay-ayup ket maysa a kangrunaan a grupo ti nagdumaduma ti sellula a, dagiti eukariota nga organismo iti panagarian ti Animalia wenno Metazoa. Dagiti plano ti bagi dumtengto nga agbalin a masimpa no isuda rumang-ay, urayno adda dagiti mapan ti pamay-an ti metamorposis kadagiti masakbayan a biagda. Kaaduan kadagiti ayup ket makagunay, a kayatna a saoen ket mabalinda ti kellat nga aggunay ken awan tulong. Dagiti amin nga ayup ket heterotropo, a kayatna saoen ket manganda kadagiti sabali nga organismo wenno dagiti produktoda para iti sostento.
Kaaduan kadagiti naamammuan nga ayup kadagiti pilo ket nagparangda kadagiti rehistro ti posil a kas maipapan ti baybay a sebbanagn idi las-ud ti Kambriano a panagbettak, idi agarup 542 a riwriw a tawtawen.
Dagiti nagibasaran[urnosen | urnosen ti taudan]
- ^ Harzsch, S.; Müller, C. H. (18 Mayo 2007). "A new look at the ventral nerve centre of Sagitta: implications for the phylogenetic position of Chaetognatha (arrow worms) and the evolution of the bilaterian nervous system". Frontiers in Zoology. 4: 14. PMC 1885248. PMID 17511857. doi:10.1186/1742-9994-4-14.
- ^ Annelid phylogeny and status of Sipuncula and Echiura
Bibliograpia[urnosen | urnosen ti taudan]
- Klaus Nielsen. Ebolusion ti ayup: Dagiti Pannakaikabagian dagiti Sibibiag a Pilo (maika-2 nga edision). Unibersidad ti Oxford a Pagmalditan, 2001.
- Knut Schmidt-Nielsen. Pisiolohia ti ayúp: Panangiyampon ken Enbironmento. (maika-5 nga edision). Unibersidad ti Cambridge a Pagmalditan, 1997.
Dagiti silpo ti ruar[urnosen | urnosen ti taudan]
Midia a mainaig iti Ayup iti Wikimedia Commons


text:
Nangrugi ti Proyekto iti Tawen 2012 ken agpatingga inton tawen 2015.
Segun ken ni Mr. Obas Bill Y. Baclig, AT/Supervising AT a kastoy ti nakabingayan ti namulaan a 5 ektaria a masarakan iti Brgy. Pug-os: 3 ektaria-Dekalb Corn Variety; 1 ektaria-bawang (Ilocos White Variety); ½ ektaria (Tomato hybrid); ken ½ ektaria (Pepper hybrid).
Iti pannakiuman ti Web In-Action, impeksa dagiti mannalon iti Barangay Pug-os ti panagyamanda iti Gobierno Munisipal nga idauluan ni Mayor Edgardo “Ediboy” S. Cobangbang, Jr. ken mangnamnamada a a babaen ti pannakaadaptar kadagiti kabaruanan a teknolohia/wagas ti panagmula/panagpatanor ti nateng, mais ken bawang ket maingatoda ti matgedanda ken maisungsongda dagiti padada a mannalon iti kabangibang a lugar a tumulad iti panagbuelo ti Sektor-Agrikultura ditoy a deppaar ti ili a Cabugao. # (Web In-Action)


text:
Ti Ili ni Jehova ‘Pagpanawanna ti Kinakillo’
“Tunggal maysa nga umaw-awag iti nagan ni Jehova pagpanawanna koma ti kinakillo.”—2 TIM. 2:19.
1. Ania ti nakapatpateg iti panagdayawtayo?
NAKAKITAKA kadin iti nagan ni Jehova a naikitikit iti maysa a patakder wenno iti maysa nga antigo a banag a naidispley iti museo? Siempre interesado ken maragsakanka iti dayta. Nakapatpateg ngamin ti personal a nagan ti Dios iti panagdayawtayo gapu ta maysatayo kadagiti Saksi ni Jehova! Iti intero a lubong, awanen ti kas kadatayo a grupo a naan-anay a nainaig iti nagan ti Dios. Ngem ammotayo nga adda responsabilidad a kakuykuyog ti panangawittayo iti nagan ti Dios.
2. Ania ti responsabilidadtayo kas mangaw-awit iti nagan ti Dios?
2 Saanna a kayat a sawen a magun-odtayo ti anamong ni Jehova iti basta panangusartayo iti naganna. Masapul nga agbiagtayo maitunos kadagiti moral a pagalagadanna. Dayta ti gapuna nga ipalagip ti Biblia iti ili ni Jehova a masapul nga ‘adaywanna ti dakes.’ (Sal. 34:14) Imbatad ni apostol Pablo daytoy a prinsipio idi insuratna: “Tunggal maysa nga umaw-awag iti nagan ni Jehova pagpanawanna [wenno, adaywanna] koma ti kinakillo.” (Basaen ti 2 Timoteo 2:19.) Kas Saksina, pagaammodatayo dagiti tattao kas umaw-awag iti nagan ni Jehova. Ngem kasanotayo nga adaywan ti kinakillo?
‘SUMINA’ ITI KINADAKES
3, 4. Ania a teksto ti saan a nalawag kadagiti eskolar ti Biblia agingga ita, ken apay?
3 Usigentayo ti kinuna ni Pablo iti 2 Timoteo 2:19. Nadakamat iti daytoy a teksto ti “natibker a pamuon ti Dios” sa naikitikit iti dayta ti dua a proklamasion. Ti umuna a proklamasion, nga “Ammo ni Jehova dagidiay kukuana,” ket naadaw iti Numeros 16:5. (Kitaen ti immuna nga artikulo.) Ti maikadua a proklamasion, a “Tunggal maysa nga umaw-awag iti nagan ni Jehova pagpanawanna koma ti kinakillo,” ket saan a nalawag kadagiti eskolar ti Biblia agingga ita. Apay?
4 Ipasimudaag ti sasao ni Pablo a nagadaw iti sabali a paset ti Hebreo a Kasuratan. Ngem awan masarakantayo a kapada ti kinotarna. Isu nga ania ti tuktukoyen ti apostol idi kinunana: “Tunggal maysa nga umaw-awag iti nagan ni Jehova pagpanawanna koma ti kinakillo”? Sakbay daytoy a sasao, nagadaw ni Pablo iti Numeros kapitulo 16, a nakaisalaysayan ti panagrebelde ni Kore. Posible ngata a nainaig met iti dayta a panagrebelde ti maikadua a proklamasion?
5-7. Aniada a kasasaad idi kaaldawan ni Moises ti tuktukoyen ni Pablo iti 2 Timoteo 2:19? (Kitaen ti ladawan iti rugi ti artikulo.)
5 Kinuna ti Biblia a da Datan ken Abiram, nga annak ni Eliab, kimmapponda ken Kore ket indauluanda ti panagrebelde maibusor kada Moises ken Aaron. (Num. 16:1-5) Impakitada iti publiko ti kinaawan panagraemda ken Moises ket linaksidda ti autoridadna nga inted ti Dios. Intuloy dagitoy a rebelde ti agnaed iti tengnga ti ili ti Dios, a dayta ti namagpeggad iti espiritualidad dagidiay matalek. Idi dimtengen ti aldaw a paglasinen ni Jehova dagiti nasungdo nga agdaydayaw kenkuana ken dagiti rebelde, nangted iti nalawag a bilin.
6 Kuna ti salaysay: “Kalpasanna ni Jehova nagsao ken Moises, a kunkunana: ‘Agsaoka iti gimong, a kunaem: “Umadayokayo iti aglawlaw dagiti [tolda] da Kore, Datan ken Abiram!”’ Kalpasan dayta timmakder ni Moises ket napan kada Datan ken Abiram, ket dagiti lallakay ti Israel kimmuyogda kenkuana. Idin isu nagsao iti gimong, a kunkunana: ‘Suminakayo, pangngaasiyo, manipud iti sanguanan dagiti tolda dagitoy nadangkes a lallaki ket dikay sagiden ti aniaman a banag a kukuada, tapno saankayo a mapunas iti isuamin a basolda.’ Dagus nga immadayoda iti sanguanan ti tabernakulo da Kore, Datan ken Abiram, manipud iti tunggal sikigan.” (Num. 16:23-27) Idi kuan, pinapatay ni Jehova ti amin a nagrebelde. Ngem inispalna dagiti nasungdo nga agdaydayaw kenkuana gapu ta simminada wenno pinanawanda ti kinakillo.
7 Mabasa ni Jehova ti linaon ti puso ti tao! Ammona dagidiay nasungdo kenkuana. Ngem kasapulan latta nga agtignayda babaen ti panangisinada iti bagbagida kadagiti nadangkes. Posible ngarud a ti tuktukoyen ni Pablo ket ti salaysay iti Numeros 16:5, 23-27 idi insuratna: “Tunggal maysa nga umaw-awag iti nagan ni Jehova pagpanawanna koma ti kinakillo.” Ti kasta a konklusion ket maitunos iti imbaga ni Pablo: “Ammo ni Jehova dagidiay kukuana.”—2 Tim. 2:19.
“LAKSIDEM DAGITI MINAMAAG KEN IGNORANTE A PANAGUS-USISA”
8. Apay a saan nga umdas ti basta panangusar laeng iti nagan ni Jehova wenno ti panagbalin laeng a kameng ti kongregasion Kristiano?
8 Babaen ti panangisalaysay ni Pablo kadagiti pasamak idi kaaldawan ni Moises, impalagipna ken Timoteo a napateg ti dagus a panagtignay tapno masaluadanna ti nakapatpateg a relasionna ken Jehova. Saan nga umdas ti panagbalin a kameng ti kongregasion Kristiano, no kasano a saan nga umanay ti iyaawag laeng iti nagan ni Jehova idi kaaldawan ni Moises. Masapul a determinado dagiti matalek nga agdaydayaw nga umadayo iti kinakillo. Kasano a maaramid dayta ni Timoteo? Ken ania dagiti maadal ita ti ili ni Jehova iti naipaltiing a balakad ni Pablo?
9. Kasano a naapektaran ti nagkauna a kongregasion Kristiano kadagiti “minamaag ken ignorante a panagus-usisa”?
9 Mangipaay ti Sao ti Dios iti espesipiko a balakad no aniada a kita ti kinakillo ti masapul a panawan wenno laksiden dagiti Kristiano. Kas pagarigan, iti mismo a konteksto ti 2 Timoteo 2:19, imbaga ni Pablo ken Timoteo a di umiso ti ‘makiapa maipapan iti sasao’ ken pinaregtana nga ‘adaywanna dagiti ubbaw a panagsasao.’ (Basaen ti 2 Timoteo 2:14, 16, 23.) Adda idi sumagmamano a kameng ti kongregasion a mangitantandudo kadagiti sursuro dagiti apostata. Agparang met nga adda dagidiay mangiwarwaras kadagiti kontrobersial a kapanunotan. Uray saan a direkta a maikontra dagita iti Biblia, nangpataudda iti pannakabingbingay iti kongregasion. Nagresulta dagita iti panagpipinnapilit ken panagdedebate maipapan kadagiti awan patpategna a sasao, ket nagbalin a di nasalun-at ti espiritualidad ti kongregasion. Gapuna, impaganetget ni Pablo ken ni Timoteo a masapul a ‘laksidenna dagiti minamaag ken ignorante a panagus-usisa.’
10. Ania ti masapul nga aramidentayo no maipasangotayo kadagiti apostata?
10 Ita, manmano met ketdi nga adda dagiti apostata iti uneg ti kongregasion. Ngem no maipasangotayo kadagiti di nainkasuratan a sursuro, aniaman ti nagtaudanda, determinadotayo koma a mangilaksid kadagita. Saan a nainsiriban ti makidebate kadagiti apostata—iti man personal, iti Internet, wenno iti dadduma pay a pamay-an. Uray no ti panggeptayo ket tulongan ida, ti kasta a pannakisarita ket di maitunos iti inusigtayo a bilin ti Biblia. Kas ili ni Jehova, masapul a naan-anay a liklikan ken laksidentayo ti apostasia.
11. Ania ti mabalin a pagtaudan dagiti ‘minamaag a panagus-usisa’? Kasano a maipakita dagiti panglakayen ti nasayaat nga ulidan?
11 Malaksid iti apostasia, adda pay dagiti mabalin a mangdadael iti talna ti kongregasion. Kas pagarigan, ti nagduduma nga opinion maipapan iti paglinglingayan ket mabalin nga agresulta kadagiti “minamaag ken ignorante a panagus-usisa.” Ngem kasanon no adda miembro ti kongregasion a mangitandudo iti paglinglingayan a maisalungasing kadagiti moral a pagalagadan ni Jehova? Saan a panuynoyan dagiti panglakayen ti kasta a kababalin tapno laeng maliklikan ti isyu. (Sal. 11:5; Efe. 5:3-5) Nupay kasta, saan nga ipilit dagiti panglakayen ti personal a panangmatmatda. Sisusungdo a surotenda ti balakad ti Biblia kadagiti Kristiano a manangaywan: “Ipastoranyo ti arban ti Dios nga adda iti aywanyo, . . . [saan a] kas agturay kadagidiay tawid ti Dios, no di ket agbalinkayo a pagulidanan ti arban.”—1 Ped. 5:2, 3; basaen ti 2 Corinto 1:24.
12, 13. (a) Kasano nga ikeddeng dagiti Saksi ni Jehova no ania ti paglinglingayan a pilienda, ken ania dagiti sursurotenda a prinsipio ti Biblia? (b) Kasano nga agaplikar iti dadduma pay a personal a bambanag dagiti prinsipio a nailawlawag iti parapo 12?
12 No maipapan iti paglinglingayan, saan a mangar-aramid ti organisasiontayo iti panangusig iti tunggal pelikula, video game, libro, wenno kanta tapno ibagada no ania ti rumbeng a liklikantayo. Apay? Paregtaen ti Biblia ti tunggal maysa kadatayo a sanayentayo “dagiti pannakabalin ti pannakaawat[tayo] a mangilasin agpadpada iti umiso ken di umiso.” (Heb. 5:14) Mangipaay ti Biblia kadagiti prinsipio a tumulong iti panagpilitayo iti paglinglingayan. Iti amin a desisiontayo, ‘itultuloytayo koma a siguraduen no ania ti makaay-ayo iti Apo.’ (Efe. 5:10) Ibaga ti Biblia nga adda autoridad dagiti ulo ti pamilia, isu a mabalinda nga ikeddeng no ania a paglinglingayan ti rumbeng a liklikan ti pamiliada. *—1 Cor. 11:3; Efe. 6:1-4.
13 Dagiti prinsipio ti Biblia a nailawlawag ditoy ket saan laeng nga agaplikar iti panagpili iti paglinglingayan. Mabalin met a pagtaudan ti panagdidinniskutir ti nagduduma nga opinion maipapan iti panagkawkawes ken panaglanglanga, salun-at ken taraon, ken dadduma pay a banag. Ngem no awan Nainkasuratan a prinsipio a masalungasing, nainsiriban a saantay a pagsusupiatan ti kasta a bambanag, ta “ti adipen ti Apo saan a kasapulan a makiapa, no di ket kasapulan nga agbalin a naalumamay [wenno, nataktika] kadagiti isuamin.”—2 Tim. 2:24.
LIKLIKAN TI DAKES A KAKADUA!
14. Ania nga ilustrasion ti inusar ni Pablo a mangipaganetget a kasapulan a liklikan dagiti dakes a kakadua?
14 Kas ad-adipen ti Dios, kasano pay a maadaywantayo ti kinakillo? Babaen ti panangliklik iti nasinged a pannakikadua kadagidiay agar-aramid iti kinakillo. Kasano ti panangyilustrar ni Pablo iti daytoy? Kalpasan ti ilustrasionna maipapan iti “natibker a pamuon ti Dios,” dinakamatna pay kas ilustrasion ti “maysa a dakkel a balay” nga addaan iti “basbasehas a saan laeng a balitok ken pirak no di ket kayo ken damili met, ket ti sumagmamano agpaayda iti nadayaw a panggep ngem ti dadduma agpaayda iti panggep nga agkurang iti dayaw.” (2 Tim. 2:20, 21) Kalpasanna, pinaregtana dagiti Kristiano nga “agtalinaed[da] a nadalus,” wenno isinada ti bagbagida, kadagiti basehas a maus-usar iti panggep nga “agkurang iti dayaw.”
15, 16. Ania ti maadaltayo iti ilustrasion maipapan iti “maysa a dakkel a balay”?
15 Ania ti kaipapanan ti ilustrasion ni Pablo? Inyarig ni Pablo ti kongregasion Kristiano iti “dakkel a balay” ket dagiti miembro ti kongregasion isuda dagiti “basehas,” wenno alikamen iti pagtaengan. Mabalin a makontaminaran wenno marugitan ti dadduma nga alikamen iti pagtaengan gapu kadagiti napeggad a substansia wenno di nadalus a kasasaad. No mapasamak dayta, ilasin ti bumalay dagita a narugit nga alikamen manipud kadagidiay nadalus, kas kadagiti alikamen a pagluto.
16 Ti ili ni Jehova ita, a mangikagkagumaan nga agbiag a nadalus, masapul met a liklikanda ti nadekket a pannakilangen kadagiti indibidual iti kongregasion a mangigaggagara a di mangikabilangan kadagiti prinsipio ni Jehova. (Basaen ti 1 Corinto 15:33.) No liklikantayo dagiti dakes a kakadua iti uneg ti kongregasion, anian nga ad-adda pay a liklikantayo ti makikadua kadagiti adda iti ruar ti kongregasion, nga adu kadakuada ti ‘managayat iti kuarta, nasukir kadagiti nagannak, saan a nasungdo, manangparpardaya, narungsot, awanan panagayat iti kinaimbag, mangliliput, ken managayat iti ragragsak imbes a managayat iti Dios’!—2 Tim. 3:1-5.
BENDISIONAN NI JEHOVA TI KINASUNGDOTAYO
17. Kasano a naan-anay nga impakita dagiti nasungdo nga Israelita a busbusorenda ti kinakillo?
17 Espesipiko a dakamaten ti Biblia ti inaramid dagiti Israelita idi naibaga nga ‘umadayoda iti aglawlaw dagiti [tolda] da Kore, Datan ken Abiram.’ Kuna ti salaysay a “dagus nga immadayoda.” (Num. 16:24, 27) Saanda a nagpangpangadua wenno intantan ti agtignay. Ipakita met ti kasuratan a naan-anay a nagtulnogda ta “immadayoda . . . manipud iti tunggal sikigan.” Dida kayat ti mamulitan iti kinadakes. Determinadoda a naan-anay nga agtulnog. Impakitada a talaga a supsuportaranda ni Jehova ken busbusorenda ti kinakillo. Ania dagiti maadaltayo iti daytoy?
18. Ania ti punto ni Pablo idi imbagana ken Timoteo nga ‘umadayo kadagiti tarigagay a naikasigudan iti kinaagtutubo’?
18 Nakapatpateg ti relasiontayo ken Jehova isu a masapul nga alertotayo a mangsaluad iti dayta. Dayta ti kayat a sawen ni Pablo idi imbagana ken Timoteo nga ‘umadayo kadagiti tarigagay a naikasigudan iti kinaagtutubo.’ (2 Tim. 2:22) Mabalin a maysa idin ni Timoteo nga adulto ken nasuroken a 30 ti tawenna. Ngem uray kadagiti adulto, mabalin nga adda dagiti minamaag a ‘tartarigagay a naikasigudan iti kinaagtutubo.’ No sumken ken Timoteo ti kasta a tartarigagay, masapul a labananna dagita. Kayatna a sawen, masapul a ‘panawanna ti kinakillo.’ Kasta met laeng ti punto ni Jesus idi kinunana: “No itibtibkolnaka ta matam, suatem ket ibellengmo.” (Mat. 18:9) Dagiti Kristiano a mayat nga agtulnog iti daytoy a balakad ken agtarigagay a mangsaluad iti relasionda iti Dios masapul nga agtignayda a dagus ken saanda nga agpangadua.
19. Kasano nga ipakpakita ti dadduma a determinadoda a mangsaluad iti espiritualidadda?
19 Inkeddeng ti dadduma a Saksi a dati a mangnginum a naan-anay a liklikanda ti aniaman nga inumen a de-alkohol. Adda met dagidiay mangliklik iti espesipiko a kita ti paglinglingayan a mabalin a mangrubrob iti dakes a tarigagay. (Sal. 101:3) Kas pagarigan, sakbay a nagbalin a Saksi ti maysa a lalaki, paggugustona ti mapan kadagiti pagsasalaan a kadawyan ti immoralidad. Ngem idi naammuannan ti kinapudno, naan-anayen a likliklikanna ti agsala uray iti panagtataripnong dagiti kakabsat tapno saan a mariing dagiti dati a di umiso a tarigagay wenno panagpampanunotna. Siempre, saan a makalikaguman kadagiti Kristiano a naan-anay a liklikanda ti arak, panagsala, wenno dadduma pay a banag a saan met a dakes. Ngem manamnama kadatayo amin a masapul a naannad ken determinadotayo a mangsaluad iti espiritualidadtayo.
20. Nupay saan a nalaka a ‘panawan ti kinakillo,’ ania a banag ti makapabileg a maammuan?
20 Adda responsabilidad a kakuykuyog ti pribilehio a panangawit iti nagan ti Dios. Masapul a ‘panawantayo ti kinakillo’ ken ‘umadayotayo iti dakes.’ (Sal. 34:14) Agpayso a saan a nalaka ti panangaramid iti dayta. Ngem anian a makapabileg a maammuan a kanayon nga ay-ayaten ni Jehova “dagidiay kukuana” ken dagidiay agtulnog kenkuana.—2 Tim. 2:19; basaen ti 2 Cronicas 16:9a.
^ par. 12 Kitaen iti jw.org ti artikulo nga “Adda Kadi Pelikula, Libro, Wenno Kanta nga Iparparityo?” iti seksion a “MAIPAPAN KADAKAMI > MASANSAN A MAISALUDSOD.


text:
Maysa kadagiti karirigatan a parte ti panagiyulog ket ti panagiyulog iti lyrics ti maysa a kanta nga addaanen iti musika. Addan dagiti naiyulog ‘toy numo, kas ti The Prayer, You Raise Me Up, ken adu a klasikal a kanta a pangdaydayaw iti Namarsua. Kadagitoy a padas ket ti maysa a karit–a kankanayon met a karit: kasano a tiliwem ti annayas ti musika nga aggapu iti liriko nga Ingles tapno iyallatiwmo iti pagsasao nga Ilokano a dimo perdien ti annayas dayta a musika. Ti umuna a pakarikutan ket ti panangbigbig nga awan unay waya ti mannurat nga agiyallatiw gapu ta saan nga agpada ti kaatiddog ken panaggaraw dagiti balikas manipud iti Ingles agtunda iti Ilokano: at-atiddog nga amang dagiti balikas nga Ilokano ngem kadagiti Ingles. Isu a daytoy ti maysa a pakaburiburan ti ulo no agipatarustayo nga addaan iti datin a musika ti ipatarus. Isu a matda nga agkamkamat kadagiti termino ti para-iyulog tapno laeng saan a maperdi ti patarus.
Adda maysa a drama nakaawisak nga mangipatarus iti Ilokano ken Tagalog kadagiti sinnungbat da Aguinaldo ken dagiti buyotna, mairaman ni Artemio Ricarte, ti makunkuna a Vibora. Kastoy met ti nagbalin a problemak: ta musical drama daytoy a maat-atur ket no di agkibaltang, baka maiyentabladonton idiay Filipinas ken iti ballasiw-taaw. Saantay pay nga ibagbaga no ania daytoy, baka mapitutan.
Kastoy ngarud ti solusionka iti “Faithfully” a kanta ti maysa a banda, ti Journey a pagkankantaan itan ni Arnel Pineda, maysa a Filipino.
Agtaray
Iti agmatuon
Uddog nga uddog
Is-isipenka
Di makaidna
Maturog a sisiak
Ayat ipatulod
Iti arpad
Ibagada a ti walang
Di pagfamiliaan
Ngem addaka
Sika latta ken siak
Kumakanta nga ayat
Di met kanayon nga agparbeng
Ngem addaka kaniak
Ayatnak, napudno
Biag sirkus
Pantok ti lubong
Tapno umisem
‘Ti lugar ken tiempo
Parang manen a sabali
Birokem ayanko
Mayaw-awan
Rigat panagaddayo
Daytoy nga ayat
Dua nga estranghero agpimpinnateg
Agragsakak
Makitaka manen
Ayatko, kaduaennak
Ayatnak, sipupudno
Oh, oh, oh, oh
Napudno, ayatnak
Agnanayon
Ayatnak, napudno
A S Agcaoili/Feb 28/09


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Job 22:1-30
22 Ket simmungbat ni Elifaz a Temanita ket kinunana:2 “Ti maysa a nabaneg a lalaki addaan aya iti usar iti Dios a mismo,+Iti kasta rebbeng nga addaan usar maipaay kenkuana ti asinoman nga adda pannakatarusna?3 Addaan aya ti Mannakabalin-amin iti aniaman a pakaragsakan ta nalintegka,+Wenno iti aniaman a gunggona ta aramidem nga awan pakababalawan ti dalanmo?+4 Maipaay iti panagraemmo tubngarennakanto aya,Isu makiserrekto aya kenka iti panangukom?+5 Saan aya nga adu unayen ti bukodmo a kinadakes,+Ket awanto aya ti panungpalan dagiti biddutmo?6 Ta awan gapgapuna a mangagawka iti tani iti kakabsatmo,+Ket uksobem uray pay dagiti kawes ti lamolamo a tattao.7 Saanmo a painumen iti danum daydiay nabannog,Ket iti daydiay mabisin medmedam ti tinapay.+8 No maipapan iti lalaki nga addaan pigsa, kukuana ti daga,+Ket ti met laeng maysa a matrato buyogen ti panangidumduma agnaed iti dayta.9 Pinapanawmo nga ima-ima dagiti balo a babbai,Ket mailupitlupit dagiti takiag ti awan amana nga ubbing.+10 Dayta ti makagapu a dagiti silo ti tumatayab addada iti intero nga aglikmutmo,+Ket riribukennaka ti kellaat a panagalinggaget;11 Wenno ti kinasipnget, iti kasta saanka a makakita,Ket ti manglapunos a kinawadwad ti mismo a danum abbongannaka.12 Saan aya a ti Dios isu ti kangato ti langit?+Kasta met a kitaem ti intero a dagup dagiti bituen,+ a nangatoda.13 Ket kaskasdi a kinunam: ‘Ania a pudpudno ti ammo ti Dios?Mabalinna kadi ti mangukom a sumalput iti napuskol a daguyemyem?14 Dagiti ulep ket paglemmengan a lugar maipaay kenkuana iti kasta saan a makakita,Ket isu agpagnapagna iti immarko a bobida ti langit.’15 Agtalinaedkanto aya iti mismo a dalan ti nabayagen a tiempoA nagbaddekan dagiti makapasakit a tattao,16 Tattao a narabsut sakbay ti tiempoda,+A ti pamuonda+ agparukpok kas iti maysa a karayan,17 Isuda nga agkunkuna iti pudno a Dios: ‘Pumanawka kadakami!+Ket ania ti maaramidan ti Mannakabalin-amin maibusor kadakami?’18 Kaskasdi isu pinunnona dagiti balayda iti naimbag a bambanag;+Ket ti mismo a pammatigmaan dagidiay nadangkes nagtalinaedda nga adayo kaniak.+19 Kitaento dagidiay nalinteg ket agrag-oda,+Ket ti met laeng awanan basol aramidennanto ida a mauy-uyaw:20 ‘Pudno unay a napunas dagiti kabinnusortayo;Ket ti natedda kadakuada sigurado nga ibusento ti apuy.’21 Pangngaasim, iyam-ammom kenkuana ti bagim, ket salimetmetam ti talna;Iti kasta umayto kenka ti naimbag a bambanag.22 Alaem, pangngaasim, ti linteg manipud iti bukodna a ngiwat,Ket ikabilmo dagiti sasaona ita pusom.+23 No agsublika iti Mannakabalin-amin,+ mapabilegkanto;No ti kinakillo pagtalinaedemto nga adayo iti toldam,24 Ket no adda panangikabil iti napateg a naba iti tapokKen balitok ti Ofir+ iti bato dagiti naapres a ginget,25 Ti Mannakabalin-amin pudno nga agbalinto met a napapateg a nabam,Ken pirak, ti kasayaatan, kenka.+26 Ta kalpasanna masarakamto iti Mannakabalin-amin ti napalalo a ragsakmo,+Ket itangadmonto ta rupam iti Dios a mismo.+27 Agpakaasikanto kenkuana, ket denggennakanto;+Ket dagiti karim tungpalemto.+28 Ket mangngeddengkanto iti maysa a banag, ket agtalinaedto dayta a maipaay kenka;Ket iti daldalanmo pudno unay nga agsilnagto ti lawag.+29 Ta masapul nga adda pannakaipababa no agsaoka a sipapangas;+Ngem ti maysa nga addaan nakadumog a matmata isalakannanto.+30 Mangalawto iti awanan basol a tao,+Ket sigurado a maalawkanto gapu iti kinadalus dagita imam.”+